text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
14 “Mitima yinu yingakweŵekanga chara.+ Muŵe na chipulikano mwa Chiuta,+ muŵeso na chipulikano mwa ine.
2 Mu nyumba ya Adada muli malo ghanandi ghakukhalamo. Viŵenge nthena yayi, mphanyi namuphalirani, chifukwa ine nkhuluta kukamunozgerani malo.+
3 Kweniso usange naluta kukamunozgerani malo, namwizaso kuti nizakamupokelerani imwe, mwakuti uko ine namuŵa ndiko namwe mukaŵe.+
4 Nthowa mukuyimanya ya uko nkhuluta.”
5 Tomasi+ wakati kwa iyo: “Fumu, tikumanya yayi uko mukuluta. Kasi nthowa tingayimanya wuli?”
6 Yesu wakati kwa iyo: “Ine ndine nthowa,+ unenesko,+ na umoyo.+ Palije uyo wakwiza kwa Adada kwambura kwizira mwa ine.+
7 Imwe mwaŵanthu munimanyenge, mphanyi mwamanya na Adada wuwo, kufuma sono mukuŵamanya ndipo mwaŵawona.”+
8 Filipu wakati kwa iyo: “Fumu, tilongorani Awiskemwe kuti tikhorwe.”
9 Yesu wakati kwa iyo: “Imwe mwaŵanthu, nakhala namwe nyengo yose iyi, kasi Filipu undanimanye m’paka sono? Waliyose uyo wawona ine wawona na Adada wuwo.+ Chifukwa wuli ukuti, ‘Tilongorani Awiskemwe’?
10 Kasi ukugomezga yayi kuti ine nili mu umoza na Adada, ndipo Adada ŵali mu umoza na ine?+ Vinthu ivyo nkhuyowoya kwa imwe mwaŵanthu nkhuyowoya vyane yayi,+ kweni Adada awo ŵali mu umoza na ine ŵakuchita milimo yawo kwizira mwa ine.
11 Nigomezgani kuti nili mu umoza na Adada ndipo Adada ŵali mu umoza na ine, para apo chara, nigomezgani chifukwa cha milimo iyo nkhuchita.+
12 Nadi nkhumuphalirani kuti, waliyose uyo wakupulikana mwa ine, wachitengeso milimo iyo ine nkhuchita. Ndipo wachitenge milimo yikuru kuluska iyi,+ chifukwa ine nkhuluta kwa Adada.+
13 Kweniso chilichose icho mulombenge mu zina lane, nizamuchichita, mwakuti Adada ŵapike uchindami kwizira mwa Mwana.+
14 Usange mukulomba kanthu mu zina lane, nizamukachita.
15 “Usange mukunitemwa, musungilirenge malango ghane.+
16 Namulomba Adada ndipo ŵazamumupani movwiri munyake kuti waŵe namwe muyirayira,+
17 mzimu wa unenesko,+ uwo charu chingapokera chara, chifukwa chikuwuwona chara nesi kuwumanya.+ Imwe mukuwumanya, chifukwa ukukhala mwa imwe ndipo uli mwa imwe.
18 Nimulekaninge ŵalanda yayi. Nkhwiza kwa imwe.+
19 Kwakhala pachoko waka, charu chiniwonengeso chara, kweni imwe muniwonenge,+ chifukwa nili wamoyo ndipo imwe muŵenge ŵamoyo.
20 Mu zuŵa ilo, muzamumanya kuti ine nili mu umoza na Adada ndipo imwe muli mu umoza na ine ndipo ine nili mu umoza na imwe.+
21 Waliyose uyo wali na malango ghane na kughasungilira, ndiyo wakunitemwa. Ndipo waliyose uyo wakunitemwa watemwekenge na Adada, ndipo nimutemwenge na kujilongora kwa iyo.”
22 Yudasi+ munyake, Isikariyoti yayi, wakati kwa iyo: “Fumu, chifukwa wuli mukukhumba kujilongora kwa ise, ku charu yayi?”
23 Yesu wakamuzgora kuti: “Usange munthu wakunitemwa, wasungilirenge mazgu ghane,+ ndipo Adada ŵamutemwenge, ndipo tizenge kwa iyo na kukhala nayo.+
24 Waliyose uyo wakunitemwa chara wakusungilira mazgu ghane chara. Mazgu agho mukupulika ngane chara, kweni nga Adada awo ŵali kunituma.+
25 “Namuphalirani vinthu ivi apo nichali namwe.
26 Kweni movwiri, mzimu utuŵa uwo Adada ŵazamutuma mu zina lane, uzamumusambizgani vinthu vyose na kumukumbuskani vinthu vyose ivyo namuphalirani.+
27 Nkhumulekerani mtende, nkhumupani mtende wane.+ Nkhuwupeleka nga umo charu chikuwupelekera chara. Mitima yinu yingakweŵekanga chara nesi kusuzgika chifukwa cha wofi.
28 Mukapulika apo nkhamuphalirani kuti, ‘Nkhuluta ndipo nkhwizaso kwa imwe.’ Munitemwenge ine, mphanyi mwasekelera kuti nkhuluta kwa Adada, chifukwa Adada mbakuru kuluska ine.+
29 Ntheura sono namuphalirani pambere chindachitike, mwakuti para chachitika, mugomezge.+
30 Niyowoyengeso namwe vinandi chara, pakuti fumu ya charu+ yikwiza. Ndipo yilije mazaza pa ine.+
31 Kweni mwakuti charu chimanye kuti ine nkhutemwa Adada, ntheura nkhuchita nga umo Adada ŵaniphalilira.+ Wukani, tiyeni tifumepo pano.
Tumizgani
Tumizgani
Yohane 14
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=43&Chapter=14&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D43%26Chapter%3D14%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
IVYO VIKUCHITIKA MU CHARU
Kunangika kwa Chilengiwa
Nangauli charu pachekha chikupanga mphepo yiwemi, kumezga vyakurya, na kusefa maji, kweni ŵanthu ŵakulutilira kunanga chilengiwa. Ŵasayansi ŵakutondeka kusanga nthowa zakunozgera chilengiwa kuti chiwelere pakale.
Australia
Pasi pa nyanja zikuru pali maji ghanandi ghamchere uchoko. (ghakukwana 500,000 km3) Munthu munyake wakati, kale maji gha mu nyanja zikuru ghakaŵa pasi kuluska umo ghaliri sono. Ntheura nyanja yikaŵa kutaliko na mtunda. Nyengo yati yajumphapo, vula yikazuzga maji mu mtunda uwo sono uli pasi pa nyanja. (Vincent Post wa ku Flinders University ku Adelaide) Ŵasayansi ŵakuwona kuti maji ghawemi agha, agho ghali pasi pa nyanja ghangazakawovwira ŵanthu ŵakujumpha 700 miliyoni awo ŵakusoŵa maji ghawemi.
Chipalamba cha Sahara
Hafu ya nyama zikuruzikuru izo zikaŵa mu chipalamba cha Sahara, zili kumara panji zikusangika mu malo ghachoko waka. Nkhondo kweniso kukoma chomene nyama ni vinyake ivyo vikupangiska suzgo ili. Nangauli nyama na vyakumera ivyo vikusangika mu chipalamba ni vichoko pakuyaniska na ivyo vikusangika mu thengere, kweni awo ŵakuchita kafukufuku ŵakuti vilengiwa vya mu chipalamba vikumara chifukwa chakuti ŵasayansi ŵakuŵikako mahara yayi chifukwa cha kusoŵa kwa ndalama. Ntheura mphakusuzga kupwelelera vilengiwa vya mu chipalamba.
Pa charu chose
Kafukufuku wakulongora kuti pa ŵanthu awo ŵakafwa mu 2012, munthu yumoza pa ŵanthu 8, wakafwa chifukwa cha kunangika kwa mphepo. Wupu wakuwona vyaumoyo pa charu chose (WHO) ukati, umoyo wa ŵanthu ŵanandi uli pangozi chifukwa cha kunangika kwa mphepo.
Manyani Vinandi
Kasi Chiuta Wachitengechi na Charu Ichi?
Baibolo likuyowoya chifukwa icho Chiuta wakalengera charu, kweniso kuti masuzgo ghamalenge, charu chizamuŵa paradiso na ŵanthu awo ŵazamukhalamo.
Kasi Ŵanthu Ŵanangirengethu Charu?
Baibolo likayowoyerathu kuti ŵanthu ŵazamunanga charu, kweniso ivyo vizamuchitika.

robotstxt: allowed

filter: keep


text:
Ivyo Mungacita Kuti Musankhe Vinthu Mwavinjeru pa Uwukirano
“Ŵapungwe . . . na ŵamwali . . . ŵalumbenge zina la Yehova.”—SAL. 148:12, 13.
1. Kasi Ŵakhristu awo mbawukirano ŵakucita milimo wuli?
TILI mu nyengo yapadera. Pa nyengo yasono, ŵanthu mamiliyoni ghanandi ŵakwiza mu cisopa caunenesko kuluska kumasinda kose. (Uvu. 7:9, 10) Vinthu vyakukondweska vikucitikira ŵawukirano ŵanandi apo ŵakovwira ŵanji kupulikiska unenesko wa mu Baibolo uwo ngwakuponoska umoyo. (Uvu. 22:17) Ŵawukirano ŵanyake ŵakucitiska masambiro gha Baibolo, kovwira ŵanthu kuti ŵaŵe na umoyo uwemi. Ŵanyake ŵakupharazga mwamwamphu mu vigaŵa vya ciyowoyero cinyake. (Sal. 110:3; Yes. 52:7) Kasi mungacita wuli kuti mukhorwenge pakucita mulimo wa kupharazga?
2. Kasi nkhani yakukhwaskana na Timote yikulongora wuli kuti Yehova ngwakunozgeka kupeleka maudindo ku ŵawukirano? (Wonani cithuzithuzi cakwamba.)
2 Pakuŵa muwukirano, mungasankha vinthu ivyo vingazakamovwirani kuti mucite mauteŵeti ghanandi mu gulu la Ciuta. Mwaciyelezgero, vikulongora kuti Timote wa ku Lisitira wakasankha vinthu mwavinjeru, ndipo ivi vikawovwira kuti wacite uteŵeti wa umishonale apo wakaŵa na vyaka vya pakati pa 17 na 19 panji m’ma 20 kuuyambiro. (Mil. 16:1-3) Pa nyengo yinyake ŵanthu ŵakawuska civulupi ico cikapangiska kuti Paulosi wafumeko ku Tesalonika na kusida mpingo uwo ukaŵa kuti wamba waka. Vikuwoneka kuti pakati pajumpha myezi yicoko waka, Paulosi wakatuma Timote kuti wawelere ku Tesalonika kuti wakakhozge ŵabali. (Mil. 17:5-15; 1 Tes. 3:1, 2, 6) Ghanaghanirani waka umo Timote wakajipulikira pakupokera uteŵeti uwu.
CINTHU CAKUZIRWA COMENE ICO MUKWENERA KUSANKHA
3. Kasi nchinthu wuli cakuzirwa comene ico mukwenera kusankha pa umoyo, ndipo mungasankha pawuli?
3 Nyengo ya uwukirano njakusankhira vinthu vyakuzirwa. Kweni pali cinthu cimoza cakuzirwa comene ico mukwenera kusankha. Cinthu ici nkhuteŵetera Yehova. Kasi mukwenera kusankha pawuli kuti muteŵetere Yehova? Yehova wakuti: “Kumbuka Mlengi wako mu mazuŵa gha uphya wako.” (Muph. 12:1) Cinthu cimoza ico mungacita kuti mulongore kuti ‘mukukumbuka’ Yehova nkhumuteŵetera mwakukwana. (Dute. 10:12) Kuteŵetera Ciuta na mtima winu wose, nchinthu cakuzirwa comene ico mungasankha. Cingamovwirani umoyo winu wose.—Sal. 71:5.
4. Padera pa kusankha kuteŵetera Yehova, ni vinthu wuli vinyake ivyo mukwenera kusankha ivyo vikhwaskenge uteŵeti winu kwa Ciuta?
4 Mbunenesko kuti padera pa kuteŵetera Yehova, paliso vinyake ivyo mukwenera kusankha pa umoyo. Mwaciyelezgero, mungaŵa kuti mukughanaghanirapo vya kutora panji kutengwa, uyo mutoranenge nayo, ndiposo umo mungasangira ndalama. Ivi navyo ni vinthu vyakuzirwa, kweni mungacita makora kuti musankhe dankha kuteŵetera Yehova mwakukwana. (Dute. 30:19, 20) Cifukwa wuli? Cifukwa cakuti ivyo musankhenge pa nkhani ya nthengwa na nchito vingakhwaska uteŵeti winu kwa Ciuta. (Yaniskani na Luka 14:16-20.) Kweniso, para mwasankha dankha kuteŵetera Ciuta musankhenge makora vinthu pa nkhani ya nthengwa na nchito. Ntheura, sankhani dankha vinthu vyakuzirwa comene.—Fil. 1:10.
KASI MUCITENGE VICI PA UWUKIRANO WINU?
5, 6. Yowoyani cakucitika ico cikulongora kuti para munthu wasankha makora vinthu, viwemi vikumucitikira. (Kweniso wonani nkhani yakuti: “Ivyo Nkhasankha Apo Nkhaŵa Mwanici” mu magazini iyi.)
5 Para mwasankha kuteŵetera Ciuta, mwambenge kughanaghanirapo pa ivyo iyo wakukhumba kuti mucitenge, na ivyo mungacita kuti mumuteŵetere. Mubali munyake wa ku Japan wakalemba kuti: “Apo nkhaŵa na vyaka 14, nkhaluta ku upharazgi na mulara wa mu mpingo withu, ndipo iyo wakawona kuti nkhakondwanga yayi na uteŵeti. Mwalusungu wakaniphalira kuti: ‘Yuichiro, luta dankha ku nyumba. Ukakhale pasi na kughanaghanirapo comene pa ivyo Yehova wakucitira.’ Nkhacita ivyo mubali uyu wakaniphalira. Nakuti nkhalutilira kughanaghanirapo na kulomba kwa mazuŵa ghanandi. Pacoko na pacoko, maghanoghano ghane ghakasintha. Nkhamba kusangwa pakuteŵetera Yehova. Nkhatemwanga kuŵazga vya ŵamishonale, na kwamba kughanaghanirapo umo ningacitira kuti niteŵetere Ciuta mwakukwana.”
6 Yuichiro wakalutizga kuti: “Nkhamba kusankha vinthu ivyo kunthazi vingazakanovwira kuti nkhateŵetere Yehova ku vyaru vya kuwaro. Mwaciyelezgero, nkhamba kusambira Cingelezi. Nkhati namalizga sukulu ya sekondare, nkhamba kusambizga Cingelezi kwa nyengo yicoko, mwakuti niŵenge na mpata wakucitira upayiniya. Apo nkhaŵa na vyaka 20, nkhamba kusambira Cimongoliya, ndipo nkhaŵa na mwaŵi wa kukumana na gulu la ŵapharazgi ŵa ciyowoyero ici. Pakati pajumpha vyaka viŵiri, mu 2007, nkhaluta ku Mongolia. Nkhati naluta ku upharazgi na ŵapayiniya ŵanyake na kuwona kuti pali ŵanthu ŵanandi awo ŵakupenja unenesko, nkhakhumba kusamukira ku malo agha na kukawovwira. Nkhawelera ku Japan kuti ninozgeke. Nacita upayiniya mu Mongolia kufuma waka mu Epulero 2008. Kuno umoyo ngwakusuzga. Kweni ŵanthu ŵakupulikira makani ghawemi, ndipo nkhuŵawovwira kuti ŵasendelere kwa Yehova. Nkhuwona kuti nkhasankha makora vinthu.”
7. Kasi ni vinthu wuli ivyo munthu wakwenera kusankha yekha, ndipo Mozesi wakapeleka ciyelezgero wuli pa nkhani iyi?
7 Munthu waliyose wakwenera kusankha yekha cakucita pa nkhani ya umo wacitirenge na umoyo wake pakuŵa Kaboni wa Yehova. (Josh. 24:15) Wakwenera kusankha yekha kunjira mu nthengwa panji yayi, munthu uyo wakwenera kutorana nayo, panji nchito iyo wakwenera kugwira. Kasi musankhenge nchito iyo munthu wakusambira kwa nyengo yifupi? Mwaŵawukirano ŵanyake mukukhala ku mizi yikavu; mwaŵanyake mukukhala mu misumba yisambazi. Mukupambana comene pa nkhani ya wunthu, milimo, ivyo vyamucitikirani pa umoyo winu, ivyo mukutemwa, na ukuru wa cipulikano cinu. Mukupambana nga umo ŵawukirano Ŵacihebere awo ŵakaŵa ku Eguputo ŵakapambanirananga na Mozesi uyo nayo wakaŵa muwukirano. Iyo wakaŵa musambazi, apo Ŵahebere ŵanyake ŵakaŵa ŵazga. (Ex. 1:13, 14; Mil. 7:21, 22) Nawo ŵakaŵa mu nyengo yapadera nga umo viliri na imwe. (Ex. 19:4-6) Waliyose wakeneranga kusankha ico wacitenge pa umoyo wake. Mozesi wakasankha vinthu viwemi.—Ŵazgani Ŵahebere 11:24-27.
8. Kasi pali wovwiri wuli ku ŵawukirano awo ŵakukhumba kusankha vyakucita pa umoyo wawo?
8 Yehova wakumovwirani kuti musankhe vinthu mwavinjeru pa uwukirano. Wakumulongozgani na fundo izo zingamovwirani pa umoyo winu. (Sal. 32:8) Kweniso ŵapapi ŵinu awo Mbakaboni, na ŵalara mu mpingo winu, ŵangamovwirani pa umo mungalondezgera fundo izi. (Zinth. 1:8, 9) Tiyeni tiwone fundo zitatu za mu Baibolo izo zingamovwirani kuti musankhe vinthu mwavinjeru, ivyo vingakhwaska umoyo winu wa munthazi.
FUNDO ZITATU ZA MU BAIBOLO ZAKUTI ZIMOVWIRANI
9. (a) Kasi Yehova watipa vici? (b) Kasi para munthu wapenja dankha Ufumu wakuŵa na mwaŵi wuli?
9 Penjani dankha Ufumu wa Ciuta na urunji wake. (Ŵazgani Mateyu 6:19-21, 24-26, 31-34.) Yehova wali kutipa wanangwa wa kusankha. Wandayowoye utali wa nyengo ya uwukirano iyo mukwenera kumalira pa kupharazga Ufumu. Kweni Yesu wakayowoya fundo yakovwira yakuti tipenje dankha Ufumu. Para mukupenja dankha Ufumu, muŵenge na mwaŵi ukuru wa kulongolera kuti mukutemwa Ciuta, ŵazengezgani ŵinu, ndiposo kuti mukuwonga cigomezgo ca umoyo wamuyirayira. Apo mukughanaghana vya nthengwa na nchito, wonani usange ivyo musankhenge vipangiskenge kuti mwenjerwenge na vinthu vyakuthupi, panji kuti mulongorenge mwamphu pa Ufumu wa Ciuta na urunji wake.
10. Cifukwa wuli Yesu wakaŵa wakukondwa, ndipo imwe mungaŵa ŵakukondwa para mungasankha wuli vinthu?
10 Sangani cimwemwe pakuteŵetera ŵanji. (Ŵazgani Milimo 20:20, 21, 24, 35.) Yesu ndiyo wakatisambizga fundo yakuzirwa iyi. Iyo wakaŵa munthu wakukondwa comene cifukwa cakuti wakacitanga khumbo la Awiske, lake cara. Yesu wakakondwanga kuwona ŵanthu ŵakujiyuyura ŵakupulikira makani ghawemi. (Luka 10:21; Yoh. 4:34) Panji namwe mwawona kuti para mukovwira ŵanji mukuŵa ŵakukondwa. Usange vinthu vikuruvikuru ivyo mukusankha pa umoyo vikujintha pa fundo izo Yesu wakasambizga, mukondwenge kweniso mukondweskenge Yehova.—Zinth. 27:11.
11. Cifukwa wuli Baruki wakaleka kukondwa, ndipo Yehova wakamupa ulongozgi wuli?
11 Munthu wakuŵa wakukondwa comene usange wakuteŵetera Yehova. (Zinth. 16:20) Mulembi wa Yeremiya, zina lake Baruki, wakaluwa fundo iyi. Pa nyengo yinyake, wakakondwanga yayi pakuteŵetera Yehova. Yehova wakamuphalira kuti: ‘Kasi ukujipenjera vikuru? Leka kuvipenja, pakuti, wona, nditi ndikhizge ciheni pacanya pa ŵanthu wose, kweni umoyo wako ndikupe nga ndi skoghi mu malo ghose agho ukuyako.’ (Yer. 45:3, 5) Imwe mukuwona wuli? Kasi pakati pa kujipenjera vikuru na kupona pharanyiko la Yerusalemu pakuŵa muteŵeti wakugomezgeka wa Ciuta, ni nchi ico cikate ciwovwire Baruki kuti waŵe wakukondwa?—Yak. 1:12.
12. Kasi Ramiro wakasankha vici ico cikamovwira kuti waŵe wakukondwa?
12 Mubali munyake uyo wakukondwa cifukwa ca kuteŵetera ŵanji ni Ramiro. Iyo wakati: “Mbumba yakwithu njikavu comene ndipo kukaya kwithu nkhu Mapiri gha Andes. Ntheura, apo mukuru wane wakajipeleka kuti wanilipilirenge fizi ku yunivesite, ukaŵa mwaŵi ukuru. Kweni nkhaŵa kuti nabapatizika waka sonosono na kuŵa yumoza wa Ŵakaboni ŵa Yehova. Kweniso nkhaŵa kuti nacemeka na mupayiniya munyake kuti nkhapharazgenge nayo mu tawuni yinyake. Nkhaluta. Ndipo kura nkhasambira nchito ya kumeta sisi, na kujura malo ghakumetera kuti nisangengeko ndalama zakugulira vinthu vyakukhumbikwa. Tikajipelekanga kusambizga ŵanthu Malemba, ndipo ŵanandi ŵakacitangapo kanthu. Nyengo yikati yajumphapo, nkhamba kuwungana na mpingo uphya wa ciyowoyero ca ku malo agha. Panyengo yasono nacita uteŵeti wanyengozose kwa vyaka 10. Palije nchito yinyake iyo mphanyi yikanovwira kuti niŵe na cimwemwe ico nkhusanga pakovwira ŵanthu kusambira makani ghawemi mu ciyowoyero cawo.”
13. Cifukwa wuli pa uwukirano ni nyengo yiwemi ya kuteŵetera Yehova mwakukwana?
13 Teŵeterani Yehova mwakukwana apo mucali ŵawukirano. (Ŵazgani Mupharazgi 12:1.) Mukwenera yayi kughanaghana kuti musange dankha nchito yapacanya ndipo mwambenge kuteŵetera Yehova. Pa uwukirano ni nyengo yiwemi yakwambira kuteŵetera Yehova mwakukwana. Ŵawukirano ŵanandi ŵali na milimo yinandi yayi ya mbumba kweniso ŵakulwaralwara yayi ndipo ŵali na nkhongono zakucitira mauteŵeti ghakusuzga. Kasi mukukhumba kumucitira vici Yehova pa uwukirano winu? Panji mukukhumba kucita upayiniya. Nyengo zinyake mukukhumba kuteŵetera mu cigaŵa ca ciyowoyero cinyake. Panyakeso mukuwona kuti mungacita vinandi mu mpingo winu. Nanga cilato cinu cingaŵa cakuti wuli pakuteŵetera Ciuta, kweni mukhumbikwirenge kusanga nthowa panji nchito yakuti yimovwiraninge kusanga ndalama. Kasi musambirenge kwa utali wuli nchito iyo musankhenge?
GWILISKIRANI NCHITO FUNDO ZA MU BAIBOLO KUTI MUSANKHE VINTHU MWAVINJERU
14. Kasi para munthu wakunozgekera vinthu vya munthazi wakwenera kucenjera na vici?
14 Fundo zitatu za mu Baibolo izo tadumbiskana zingamovwirani pakusankha nchito. Tikukayika yayi kuti ŵasambizgi ŵinu ŵa ku sukulu ŵakumanya vinandi vyakukhwaskana na nchito za mu caru cinu. Panyake manyuzipepara ghangamovwirani kuti mumanye nchito izo zikusangika comene kukwinu panji ku malo agho mukukhumba kukateŵeterako. Fundo zakufuma ku ŵanthu aŵa zingamovwirani, kweni cenjerani. Ŵanthu awo ŵakuleka kutemwa Yehova ŵangamupangiskani kuti mutemwenge caru. (1 Yoh. 2:15-17) Para maso ghinu ghali pa ivyo caru cikupeleka, mtima winu ungamupusikani mwaluŵiro comene.—Ŵazgani Zintharika 14:15; Yer. 17:9.
15, 16. Kasi mbanjani awo ŵangamovwirani makora pa nkhani ya nchito?
15 Para mwamanya nchito izo zilipo, mukwenera kupenja ulongozgi wakwenelera. (Zinth. 1:5) Kasi ni njani uyo wangamovwirani kuti mumanye nchito iyo njiwemi, yeneiyo yikukolerana na fundo za mu Baibolo? Tegherezgani ulongozgi wakufuma ku ŵanthu awo ŵakutemwa Yehova, awo ŵakumutemwani, ndiposo awo ŵakumumanyani makora imwe na umo vinthu viliri pa umoyo winu. Ŵangamovwirani kuti musande vilato vinu kweniso ivyo mungafiska. Panji ivyo ŵangayowoya vingamovwirani kuti musinthe vilato vinu. Usange ŵapapi ŵinu ŵakutemwa Yehova ndikuti muli ŵakutumbikika comene. Kweniso ŵalara ŵa mpingo winu mbanalume ŵakukhwima mwauzimu ndipo ŵangamovwirani. Mungafumbaso ŵapayiniya na ŵalaŵiliri ŵakwendakwenda. Cifukwa wuli ŵakasankha uteŵeti wanyengozose? Kasi ŵakamba wuli kucita upayiniya, ndipo ŵakucita wuli kuti ŵajipwelelerenge? Kasi ni vinthu wuli ivyo vikupangiska kuti ŵakondwenge na uteŵeti wawo?—Zinth. 15:22.
16 Awo ŵakumumanyani makora ŵangamupani ulongozgi wakwenelera. Tiyelezgere kuti mukukhumba kulekera panthowa sukulu ya sekondare na kwamba kucita upayiniya cifukwa cakuti muli ŵakata. Munthu uyo wakumutemwani wangamanya vilato vinu na kumovwirani kumanya kuti sukulu yingamovwirani kuti musambire kuleka kuŵa ŵakata panji kuleka kutaya mtima luŵiro pa vinthu. Mukhaliro uwu ngwakuzirwa comene usange mukukhumba kuteŵetera Yehova mwakukwana.—Sal. 141:5; Zinth. 6:6-10.
17. Kasi ni vinthu wuli ivyo tikwenera yayi kusankha?
17 Waliyose uyo wakuteŵetera Yehova wakumanenge na vinthu ivyo vingananga ubwezi wake na Yehova. (1 Kor. 15:33; Kol. 2:8) Kweni nchito zinyake zingatitimbanizga comene mwauzimu kuluska zinyake. Kasi ŵanthu ŵanji mu cigaŵa cinu ‘cipulikano cawo cili kubwangasuka nga ni ngalaŵa’ cifukwa ca nchito iyo ŵakasankha? (1 Tim. 1:19) Mungacita makora comene usange mungagega kusankha vinthu ivyo vingananga ubwezi winu na Ciuta.—Zinth. 22:3.
KONDWANI PAKUŴA MKHRISTU MUWUKIRANO
18, 19. Usange pasono munthu wakukhumba yayi kuteŵetera Yehova, kasi wakwenera kucita vici?
18 Usange mukukhumba kuteŵetera Yehova, mungakondwa comene para mungamuteŵetera apo mucali ŵawukirano. Sankhani vinthu ivyo vingamovwirani kuti muteŵetere Yehova mu nyengo yapadera iyi.—Sal. 148:12, 13.
19 Ndipouli, kasi mukwenera kucita wuli usange pasono mukukhumba yayi kuteŵetera Yehova? Mukwenera kulutilira kukhozga cipulikano cinu. Mpositole Paulosi wakalongosora ivyo wakacita kuti Ciuta wamutumbike. Kufuma apo, wakati: “Usange muli na kaghanaghaniro kanyake mu nthowa yiliyose, Ciuta wazamuvumbura kaghanaghaniro kakwenelera kwa imwe. Kuyana na umo tikucitira, kulikose uko tafikako, tilutilire kwenda mwakwenelera mu nthowa yeneyiyi.” (Fil. 3:15, 16) Lutilirani kughanaghanirapo citemwa ca Ciuta na ulongozgi wake wavinjeru. Kuluska waliyose, Yehova wamovwiraninge kusankha vinthu mwavinjeru apo mucali ŵawukirano.


text:
Kasi mungatemwa kuŵerenga nkhani iyi mu %%?
Yesu ni Nthowa, Unenesko, na Umoyo
Kuti Muyezge Yesu
MUŴE ŴALUSUNGU
Yesu wakaŵa munthu wambura kwananga, ntheura wakasuzgikapo yayi na vinthu vinandi ivyo ŵanthu ŵanyake ŵakasuzgikanga navyo. Kweni wakachitiranga chitima ŵanthu. Wakaŵa wakunozgeka kuŵawovwira, ndipo nyengo zinyake wakaŵawovwiranga kuluska umo ŵeneko ŵakaghanaghaniranga. Yesu wakawovwiranga ŵanthu chifukwa cha lusungu. Ghanaghaniranipo chomene ivyo vikuyowoyeka mu Mutu 32, 37, 57, 99.
MUŴE ŴAKUFWATUKA NA ŴANJI
Ŵanthu wose, ŵana na ŵachekuru wuwo, ŵakizanga kwa Yesu mwakufwatuka chifukwa wakaŵa wakujiwona yayi. Ŵanthu ŵakafwasanga para ŵali na Yesu chifukwa ŵakawonanga kuti wakuŵatemwa. Kuti musimikizge, wonani Mutu 25, 27, 95.
MULOMBENGE NYENGO ZOSE
Nyengo zose Yesu wakalombanga kwa Awiske. Wakalombanga kwayekha kweniso para wali na ŵanthu awo ŵakasopanga Chiuta mwaunenesko. Wakalombanga pa chakurya pera yayi. Wakalombanga kuti wawonge Awiske, kuŵalumba, na kupempha mahara pambere wandachite vinthu. Wonani mu Mutu 24, 34, 91, 122, 123.
KUJIGHANAGHANIRA MWEKHA YAYI
Nyengo zinyake Yesu wakalekanga kupumura kuti wawovwire ŵanthu. Wakaghanaghananga vyake pera yayi. Apa napo wali kutisambizga umo nase tikwenera kuchitira. Sambirani vinandi mu Mutu 19, 41, 52.
MUGOWOKENGE
Yesu wakasambizganga ŵanthu kuti ŵagowokenge. Iyo wakagowokeranga ŵasambiri ŵake na ŵanthu ŵanyake. Ghanaghaniranipo ivyo vikuyowoyeka mu Mutu 26, 40, 64, 85, 131.
MULIMBIKIRENGE NTCHITO
Malemba ghakayowoyerathu kuti Ŵayuda ŵanandi ŵazamukana Mesiya kweniso kuti ŵalwani ŵazamumukoma. Ntheura Yesu wakhumbenge, mphanyi wakaŵa na mphwayi na kuleka kuŵawovwira. Kweni ndimo wakachitira yayi. Ŵakalimbikira chomene kovwira ŵanthu kuti ŵasopenge mwaunenesko. Ivyo wakachita vikutovwira tose kuti tilimbikirenge kupharazga, nanga ŵanyake ŵakane panji kutisuska. Wonani Mutu 16, 72, 103.
MUŴE ŴAKUJIYUYURA
Yesu wakamanyanga vinandi kweniso wakaŵa wavinjeru kuluska ŵanthu wose. Chifukwa chakuti wakaŵa wakufikapo, wakaghanaghananga na kuchita makora vinthu kuluska waliyose. Kweni wakateŵeteranga ŵanthu mwakujiyuyura. Mungawona umo wakachitiranga mu Mutu 10, 62, 66, 94, 116.
MUZIKIRENGE PAKUCHITA VINTHU
Kanandi Yesu wakazikiranga pakovwira ŵapositole ŵake na ŵanthu ŵanyake usange ŵatondeka kuchita ivyo waŵaphalira. Mwakuzikira, wakawerezgangapo visambizgo ivyo ŵakeneranga kuvipulikiska mwakuti ŵaŵe ŵabwezi ŵa Yehova. Wonani Mutu 74, 98, 118, 135.
Tumizgani
Tumizgani
Yesu ni Nthowa, Unenesko, na Umoyo
https://www.jw.org/finder?docid=1102014752&wtlocale=TB&srcid=share
Chitumbuka
mailto:?body=Kuti Muyezge Yesu%0a%0ahttps%3A%2F%2Fwww.jw.org%2Ffinder%3Fdocid%3D1102014752%26wtlocale%3DTB%26srcid=share&subject=Kuti Muyezge Yesu
https://assetsnffrgf-a.akamaihd.net/assets/m/1102014752/univ/art/1102014752_univ_sqr_xl.jpg


text:
IVYO BAIBOLO LIKUYOWOYA PA NKHANI YA
Kwenderana
Ŵanthu ŵakukhala mwamtende para ŵakupulikana, kugowokerana, na kwenderana. Kweni kasi kwenderana kukwenera kuŵa na mphaka?
Kasi ntchivichi icho chingawovwira munthu kuti waŵe wakufwatuka kwenderana na ŵanyake?
UMO VINTHU VILIRI PASONO
Ŵanthu pa charu chose ŵakukhumba yayi kwenderana na ŵanyawo chifukwa cha kusankhana mitundu, mafuko, na kupambana visopa.
IVYO BAIBOLO LIKUYOWOYA
Apo Yesu Khristu wakaŵa pa charu chapasi napo ŵanthu ŵanyake ŵakenderananga yayi. Ŵayuda na Ŵasamariya ndiwo ŵakatinkhananga chomene. (Yohane 4:9) Ŵanthu ŵakawonanga ŵanakazi kuŵa ŵapasi. Ŵalongozgi ŵa Ŵayuda ŵakachitiranga msinjiro ŵanthu bweka. (Yohane 7:49) Kweni Yesu Khristu wakachitanga nthena yayi. Lekani ŵalwani ŵake ŵakatenge: “Munthu uyu wakupokelera ŵakwananga na kurya nawo.” (Luka 15:2) Yesu wakaŵa walusungu, wakuzikira, kweniso wakuchezgeka chifukwa wakizira kweruzga ŵanthu yayi, kweni kuti waŵawovwire kuti ŵatemwenge Chiuta. Wakachitanga vyose chifukwa cha chitemwa.—Yohane 3:17; 13:34.
Chitemwa ndicho chingawovwira munthu kuti waŵenge wakufwatuka kwenderana na ŵanyake na kuchezga nawo, nangauli nawo mbakwananga ndipo ŵakubudiska vinyake. Lemba la Ŵakolose 3:13 likuti: ‘Lutilirani kuzizipizgirana yumoza na munyake na kugowokerana na mtima wose usange munthu wali na chifukwa chakudandawulira munyake.’
‘Pachanya pa vyose, mutemwanenge nkhanirankhanira yumoza na munyake, chifukwa chitemwa chikubenekelera wumba wa zakwananga.’—1 Petrosi 4:8.
Chifukwa wuli kwenderana kukwenera kuŵa na mphaka?
IVYO VIKUCHITIKA
Maboma ghanandi ghakukhumba yayi kuti ŵanthu ŵachitenge vinthu bwekabweka na kunanga vinthu. Ntheura ŵakuŵika malango ghakukanizga nkharo zinyake.
IVYO BAIBOLO LIKUYOWOYA
‘Chitemwa chikuchita mwambura kwenelera chara.’ (1 Ŵakorinte 13:5) Nangauli Yesu wakachezganga na ŵanthu ŵakupambanapambana, kweni wakalekeleranga yayi ŵanthu awo ŵakachitanga vinthu mwambura kwenelera, upusikizgi, na viheni vinyake. Wakasuskanga chomene ŵanthu awo ŵakachitanga vinthu ivi. (Mateyu 23:13) Iyo wakati: ‘Uyo wakuchita vinthu viheni, wakutinkha ungweru.’—Yohane 3:20.
Mpositole Paulosi wakalemba kuti: ‘Nyanyarani icho ntchiheni, demelerani ku icho ntchiwemi.’ (Ŵaroma 12:9) Ivyo Paulosi wakayowoya apa ndivyo nayo wakachitanga. Chiyelezgero, Paulosi wakasuska Ŵakhristu ŵanyake Ŵachiyuda wakati wawona kuti ŵakujipatura ku ŵanyawo ŵa mitundu yinyake. Kweni iyo nayo wakaŵa Muyuda. (Ŵagalatiya 2:11-14) Paulosi wakamanyanga kuti Chiuta ‘wakutemwera chara,’ ntheura wangakondwa yayi kuwona ŵanthu ŵake ŵakusankhana mitundu.—Milimo 10:34.
Ŵakaboni ŵa Yehova ŵakugomezga Baibolo kuti ndilo liŵalongozgenge. (Yesaya 33:22) Ntheura ŵakulekelera yayi ŵanthu awo ŵakuchita viheni mu mpingo wawo. Ntchakwenelera yayi kuti ŵanthu awo ŵakusulako fundo za mu Baibolo ŵanangenge mpingo utuŵa. Pa chifukwa ichi, Ŵakaboni ŵakupulikira fundo ya mu Baibolo yakuti: “Fumyanimo munthu muheni mukati mwinu.”—1 Ŵakorinte 5:11-13.
“Imwe mukutemwa Yehova, tinkhani uheni.”—Salmo 97:10.
Kasi Chiuta walekelerenge uheni muyirayira?
IVYO ŴANANDI ŴAKUGOMEZGA
Ŵanthu ŵanandi ŵakuti uheni ungamara yayi.
IVYO BAIBOLO LIKUYOWOYA
Ntchimi Habakuku yikadandawura kwa Yehova Chiuta kuti: ‘Mukundilongolerachi maubendezi na kundiwoneska vyasuzgo? Phasulo na nkhaza vili pamaso pane; mphindano na kulimbana vyazara.’ (Habakuk 1:3) Chiuta wakamukhwimiska Habakuku, wakamuphalira kuti walangenge ŵaheni. Wakati: ‘Chizenge nadi, kuti chiziwulikenge chara.’—Habakuk 2:3.
Pasono ŵanthu awo ŵakuchita viheni ŵali na mwaŵi wakuti ŵawereko ku nthowa zawo ziheni. Baibolo likuti: ‘Kasi nkhukondwera kuti muheni wafwe,’ wakuti Yehova Chiuta, ‘Asi nkhukhumba kuti wawereko ku nthowa zake, waŵe na umoyo?’ (Ezekiel 18:23) Awo ŵakuleka mendero ghawo ghaheni na kupenja Yehova ŵangaŵa na chigomezgo chakuti kunthazi ŵazamusanga viwemi. Baibolo likuti: ‘Yose uyo wakupulikira ine wakhalenge na kufwasa; waŵenge mu mtende, kwambura kopa viheni.’—Zintharika 1:33.
‘Kwakhala kanyengo, ndipo muheni kuti wazamuŵapo chara. Ŵakuzika ndiwo ŵazamuhara charu, ŵazamukondwa na kusakata chomene.’—Salmo 37:10, 11.
Manyani Vinandi
Kasi Ciuta Ni Munthu Wamtundu Wuli?
Kasi ni vici ivyo mukumanya vyakukhwaskana na Ciuta? Kasi tingacita wuli kuti timumanye makora?
Ciuta Wazamuwuskapo Viheni
Kasi namwe mukukhumba kuzakakhala mu caru ico viheni vizamucitikiraso ŵanthu ŵawemi yayi?


text:
Janyuwale 9-15
YESAYA 29-33
Sumu 123 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Themba Liwusenge mu Urunji”: (Mamin. 10)
Yes 32:1—Yesu Khristu ndiyo ni Themba ilo lizamuwusa mu urunji (w14 2/15 6 ¶13)
Yes 32:2—Yesu uyo ni Themba wapeleka ŵalara kuti ŵapwelelere mberere (ip-1 CN 332-334 ¶7-8)
Yes 32:3, 4—Ŵanthu ŵa Yehova ŵakusambizgika na kupika ulongozgi kuti viŵawovwire kulongora urunji (ip-1 CN 334-335 ¶10-11)
-
Ivyo Tasambira: (Mamin. 8)
Yes 30:21—Kasi mazuŵa ghano Yehova wakulongozga wuli ŵateŵeti ŵake? (w14 8/15 21 ¶2)
Yes 33:22—Kasi mphawuli apo Yehova wakaŵira Mweruzgi kweniso Themba la mtundu wa Israyeli? (w14 10/15 14 ¶4)
Kasi ivyo nasambira pakuŵerenga Baibolo sabata iyi vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Yes 30:22-33
PHARAZGANI MWALUSO
Paulendo Wakwamba: (Mamin. 2 panji kuchepera apa) wp17.1 nkhani ya pa chikopi—Umo mungazgolera mweneko nyumba uyo wakwiya.
Ulendo Wakuwelerako: (Mamin. 4 panji kuchepera apa) wp17.1 nkhani ya pa chikopi—Ŵazgani lemba pa foni panji tabuleti.
Sambiro la Baibolo: (Mamin. 6 panji kuchepera apa) lv 31-32 ndime 12-13—Mulongosolerani mwakuti mumuchonthe mtima.
UMOYO WACHIKHRISTU
Sumu 119
“Malo Ghakubisamamo Mphepo” (Yes 32:2): (Mamin. 9) Woneskani vidiyo.
“Kupulikizga pa Maungano”: (Mamin. 6) Woneskani vidiyo yakuti Upulikizgenge pa Maungano. Pamanyuma, chemani ŵana awo mwasankha na kuŵafumba kuti: Kasi ni vichi ivyo vingamutimbanizgani pa maungano? Kasi mphanyi chikachitika ntchivichi Nowa walekenge kupulikizga ivyo Yehova wakamuphalira? Chifukwa wuli ntchakuzirwa kuti mwaŵana mupulikizgenge pa maungano?
Sambiro la Baibolo la Mpingo: (Mamin. 30) ia mutu 15 ndime 1-14 na bokosi pa peji 138
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 40 na Lurombo


text:
MUTU 50
Ŵakanozgeka Kupharazga Nanga Ŵangatambuzgika
MATEYU 10:16–11:1 MARIKO 6:12, 13 LUKA 9:6
YESU WAKASAMBIZGA ŴAPOSITOLE NA KUŴATUMA KUKAPHARAZGA
Yesu wakaŵaphalira ŵapositole ŵake fundo ziwemi chomene za umo ŵangapharazgira apo ŵakendanga ŵaŵiriŵaŵiri. Kweni wakalekera papo yayi. Wakaŵachenjezgaso kuti ŵamukumana na ŵanthu ŵakususka. Wakati: “Wonani! nkhumutumani nga ni mberere pakati pa mphumphi . . . Chenjerani na ŵanthu, pakuti ŵazamumupelekani ku makhoti, ndipo ŵazamumuthyapurani mu masunagoge ghawo. Ndipo ŵazamumutolerani panthazi pa ŵalongozgi na mathemba chifukwa cha zina lane.”—Mateyu 10:16-18.
Yesu wakamanya kuti ŵasambiri ŵake ŵazamutambuzgika chomene, kweni wakaŵakhwimiska. Wakati: “Para ŵazakamupelekani ku khoti, mungakenjerwanga chara na umo mwamuyowoyera panji icho mwamuyowoya, chifukwa icho mwamuyowoya chamupika kwa imwe mu ora lenelilo. Pakuti awo ŵazamuyowoya ndimwe chara, kweni ni mzimu wa Ŵawiskemwe ndiwo uzamuyowoya kwizira mwa imwe.” Yesu wakalutilira kuti: “Munthu wazamupeleka mubali wake kuti wakomeke, wiske wazamupeleka mwana wake, ndipo ŵana ŵazamuwukira ŵapapi na kuŵapeleka kuti ŵakomeke. Ndipo ŵanthu wose ŵazamumutinkhani chifukwa cha zina lane, kweni uyo wazizipizgenge m’paka kuumaliro ndiyo wazamuponoskeka.”—Mateyu 10:19-22.
Kupharazga ni ntchito yakuzirwa chomene, ntheura Yesu wakaphalira ŵasambiri ŵake kuti ŵakwenera kuŵa ŵakuchenjera mwakuti ŵalutilire kuŵa na m’pata wa kupharazga. Wakati: “Para ŵamutambuzgani mu msumba umoza, chimbilirani ku unyake. Nadi, nkhumuphalirani, muzamumara chara kuzingilira misumba ya Israyeli, pambere Mwana wa munthu wandize.”—Mateyu 10:23.
Yesu wakaŵaphalira fundo ziwemi chomene ŵapositole ŵake 12, kweniso wakaŵachenjezga na kuŵakhwimiska. Kweni mazgu agha wakaphaliranga ŵapositole pera yayi. Wakaphalirangaso ŵanthu awo ŵakapharazganga Ufumu iyo wati wafwa na kuwuka. Yesu wakalongora fundo iyi apo wakayowoya kuti ŵasambiri ŵake ‘ŵazamutinkhika na ŵanthu wose.’ Nakuti Baibolo likuyowoyapo yayi kuti apo ŵapositole ŵakapharazganga mu Galileya, ŵakatolekera panthazi pa ŵalongozgi na mathemba. Kweniso palije apo pakuyowoya kuti ŵabali ŵawo ŵakaŵapeleka kuti ŵakomeke.
Apa vikulongora kuti apo Yesu wakaphaliranga ŵapositole ŵake vinthu ivi, wakaghanaghananga ivyo vizamuchitika munthazi. Wonani fundo iyo wakayowoya yakuti ŵasambiri ŵake ŵazamumara yayi kupharazga kuzingilira malo ghose “pambere mwana wa munthu wandize.” Yesu wakang’anamuranga kuti ŵasambiri ŵake ŵazamumalizga yayi kupharazga Ufumu wa Chiuta pambere Chiuta wandamutume nga ni Themba lauchindami ndiposo mweruzgi.
Apo ŵapositole ŵakapharazganga, ŵakakhumbikwiranga kuzizwa yayi para ŵanthu ŵakuŵasuska, chifukwa Yesu wakati: “Msambiri wakuluska msambizgi wake chara.” Fundo ya Yesu apa yikaŵa yakupulikikwa nadi. Iyo ŵanthu ŵakamusuzganga na kumutambuzga chifukwa cha kupharazga Ufumu wa Chiuta, ntheura ŵasambiri nawo ndivyo viŵachitikirenge. Kweni wakaŵakhwimiska kuti: “Kopa awo ŵakukoma thupi chara pakuti ŵangakoma umoyo chara. Mopenge uyo wangaparanya vyose, umoyo na thupi wuwo mu Gehena.”—Mateyu 10:24, 28.
Pa nkhani iyi, Yesu wakaŵa chiyelezgero chiwemi. Wakalolera kufwa m’malo mwa kuleka kupulikira Yehova, uyo wali na nkhongono zose. Chiuta Wankhongonozose ndiyo wangaparanya “umoyo” wa munthu panji ndiyo wangawuska munthu ku ŵakufwa na kumupa umoyo wamuyirayira. Mazgu agha ghakwenera kuti ghakaŵakhwimiska chomene ŵapositole.
Yesu wakayowoya chiyelezgero chakulongora kuti Chiuta wakupwelelera ŵanthu ŵake. Wakati: “Asi mpheta ziŵiri zikugulika na kanjawala kakuzirwa pachoko? Kweni palije nanga njimoza iyo yikuwa pasi kwambura Awiskemwe kumanya. . . . Ntheura kopa chara, imwe muli ŵakuzirwa kuluska mpheta zinandi.”—Mateyu 10:29, 31.
Uthenga uwo ŵasambiri ŵa Yesu ŵakapharazganga ukapaturanga ŵanthu ŵa nyumba yimoza. Ŵanyake ŵakawupokelera apo ŵanyake ŵakawukana. Yesu wakalongosora kuti: “Mungaghanaghananga kuti nkhizira kuzakaŵika mtende pa charu chapasi” yayi. Nadi, pakukhumbikwa chikanga kuti munthu yumoza pa nyumba wapokelere ivyo Baibolo likusambizga. Yesu wakati: “Uyo wakutemwa chomene awiske panji anyina kuluska ine, ngwakwenelera ine chara. Ndipo uyo wakutemwa chomene mwana wake mwanalume panji msungwana kuluska ine, ngwakwenelera ine chara.”—Mateyu 10:34, 37.
Kweni ŵakaŵapo ŵanyake awo ŵakaŵapokelera makora ŵasambiri. Yesu wakati: “Waliyose uyo wakupeleka nkhombo ya maji ghakuzizima kwa yumoza wa ŵachoko aŵa kuti wamwe chifukwa chakuti ni msambiri, nadi, nkhumuphalirani, wazamutaya chara njombe yake.”—Mateyu 10:42.
Yesu wakati waŵasambizga, kuŵachenjezga, na kuŵakhwimiska, ŵapositole ŵakanyamuka kuya “mu chigaŵa chose, muzi na muzi, kulikose uko ŵakenda ŵakapharazga makani ghawemi na kuchizga ŵanthu.”—Luka 9:6.
Manyani Vinandi
Ŵapositole Ŵakupharazga Kwambura Wofi
Kasi chikachitika ntchivichi pa Chiphikiro cha Pentekosite? Kasi ŵalwani ŵakachitanga wuli na ŵasambiri ŵa Yesu para ŵakupharazga?
Ŵakaŵa Ŵakukondwa Nangauli Ŵakasuzgikanga!
Kasi ni vichi ivyo vikawovwira Paulosi na Sila kulutilira kuŵa ŵakukondwa nangauli ŵakakumananga na masuzgo?


text:
Sumu yachitengero, kulilira sitima ya Ture iyo yikubira (1-36)
27 Mazgu gha Yehova ghakizaso kwa ine, ghakati:2 “Kweni iwe, mwana wa munthu, yimbira Ture sumu yachitengero.+3 Uyowoye kwa Ture kuti:‘Iwe ukukhala pakunjilira mu nyanja,Ukuchita malonda na ŵanthu ŵa mu virwa vinandi,Ichi ndicho Fumu Yikuru Yehova yayowoya:“Okwe Ture, wamweneko wati, ‘Ndine wakutowa chomene.’+4 Vigaŵa vyako vili mukati mu nyanja,Awo ŵakakuzenga ŵali kukutozga chomene.5 Mathabwa ghako ghose ŵakacheka makuni gha junipa gha ku Seniri,+Ndipo ŵakatora khuni la sidara la ku Lebanoni kuti ŵakupangire mlongoti.6 Nkhafi zako ŵakaŵaja makuni gha oku gha ku Bashani,Ndipo kunthazi kwako ŵakapangira makuni gha milanje ghakutozgeka na mino gha zovu ghakufuma ku virwa vya Kitimu.+7 Thanga* lako likaŵa la salu ya mitundu yakupambanapambana yakufuma ku Eguputo,Ndipo salu yabuluu na ya weya wakudaya na utoto utchesamu zakufuma ku virwa vya Elisha+ ndizo zikaŵa zakubenekelera pachanya pako.8 Ŵanthu ŵa mu Sidoni na Arivadi+ ndiwo ŵakavuŵanga ngalaŵa zako.Iwe Ture, ŵanthu ŵako ŵaluso ndiwo ŵakendeskanga ngalaŵa zako.+9 Ŵanalume ŵalara* na ŵaluso ŵa ku Gebala+ ndiwo ŵakamata vidolozi vyako.+Ngalaŵa zose za mu nyanja na ŵakwendeska ŵake ŵakiza kwa iwe kuzakachita nawe malonda.10 Ŵanalume ŵa ku Peresiya, Ludi, na Puti+ ŵakaŵa mu ŵasilikari ŵako, ŵanalume ŵako ŵankhondo.Ŵakapayikanga viskango vyawo na visoti vyawo pa iwe, ndipo ŵakapangiska kuti uŵe na uchindami.11 Ŵanalume ŵa ku Arivadi awo ŵakaŵa mu ŵasilikari ŵako ŵakimiliranga mu malinga ghako zingilizge,Ndipo ŵanalume ŵachikanga ndiwo ŵakaŵa ŵalinda mu vigongwe vyako.Ŵakapayika viskango vyawo kuzingilizga malinga ghako,Ndipo ŵakasazgirako kutowa kwako.12 “‘“Tarishishi+ wakachita nawe malonda chifukwa cha usambazi wako unandi.+ Ukasinthiskanga katundu wako+ na siliva, chisulo, tini, na muthovu.*13 Ukachita malonda na Yavani, Tubali+ na Mesheki.+ Ukasinthiskanga katundu wako na ŵazga+ ndiposo vinthu vyamkuŵa.14 Nyumba ya Togarima+ yikapelekanga mahachi ghakukwerapo, mahachi ghankhondo, na myulu pakusinthana na katundu wako.15 Ŵanthu ŵa ku Dedani+ ŵakachita nawe malonda. Ukalemba ŵantchito mu virwa vinandi kuti ŵakuchitirenge malonda. Ŵakakupanga mino gha zovu+ na makuni gha mphingwe kuŵa malipiro.16 Edomu wakachita nawe malonda chifukwa cha unandi wa katundu wako. Ŵakakupa malibwe gha nofeki, weya wakudaya na utoto utchesamu, salu zamitundu yakupambanapambana, salu yiwemi, korali, na malibwe gha rube pakusinthana na katundu wako.17 “‘“Yuda na charu cha Israyeli ŵakachita nawe malonda, ŵakakupa tirigu wa ku Miniti,+ vyakurya viwemi chomene, uchi,+ mafuta, na basamu+ pakusinthana na katundu wako.+18 “‘“Damaseko+ wakachita nawe malonda chifukwa cha unandi wa katundu wako na chuma chako, wakachita malonda gha vinyo wa ku Heliboni na weya wa ku Zahara.19 Vedani na Yavani mu chigaŵa cha Uzali ŵakapeleka chisulo chakuskana, kida, na kalamusi pakusinthana na katundu wako.20 Dedani+ wakachita nawe malonda gha salu yakupangira vyakukhalapo pa mahachi.21 Ukalemba ntchito Ŵaarabu na ŵalongozgi wose ŵa Kedara,+ awo ŵakachitanga malonda gha twana twa mberere, mberere zanalume, na mbuzi.+22 Ŵamalonda ŵa ku Sheba na Rama+ ŵakachita nawe malonda. Ŵakakupa mtundu uliwose wa mafuta ghawemi ghakununkhira, malibwe ghakudura, na golide pakusinthana na katundu wako.+23 Harani,+ Kane, Edeni,+ ŵamalonda ŵa ku Sheba,+ Ashuri,+ na Kilimadi ŵakachita nawe malonda.24 Pa msika wako ŵakaguliskangapo vyakuvwara vyakutowa, malaya ghakuvwara kuwaro ghakupangika na salu zabuluu kweniso na salu ya mitundu yakupambanapambana, visalu vyakukhalapo* vyamadoŵamadoŵa, vyose vyakuzingika pamoza na kukakika na vingwe.25 Ngalaŵa za ku Tarishishi+ zikanyamuranga malonda ghako,Ntheura ukazura ndipo ukatitimira* mukati mu nyanja.26 Ŵanthu awo ŵakukuvuŵa ŵaluta nawe pakati pa nyanja,Mphepo ya kumafumiro gha dazi yakubwangasulira mukati mu nyanja.27 Chuma chako, katundu wako, malonda ghako, awo ŵakukwendeska na awo ŵakukuvuŵa,Awo ŵakumata vidolozi vyako, awo ŵakuchita nawe malonda,+ na ŵanalume wose ŵankhondo,+Wumba wose uwo uli nawe,Vyose vizamubira mukati mu nyanja pa zuŵa la kuwa kwako.+28 Para awo ŵakukuvuŵa ŵakulira, charu chamumphepete mwa nyanja chizamumbwambwantha.29 Ŵanalume wose awo ŵakukora nkhafi, ŵakwendeska ngalaŵa, na ŵanalume ŵa mu nyanjaŴazamukhira mu ngalaŵa zawo na kwimilira pa mtunda.30 Ŵazamukolomoka na kukulilira chomene+Uku ŵakuthira fuvu pa mitu yawo na kuvivira mu vyoto.31 Ŵazamujimeta chipala, kuvwara chigudulu,Ŵazamukutengelera na chitima chikuru, na kukulilira chomene.32 Pakutengera kwawo, ŵazamukwimbira sumu yachitengero, yakuti:‘Ni njani wakuyana na Ture, uyo sono wali chete mukati mu nyanja?+33 Ukakhorweska ŵanthu ŵanandi,+ katundu wako wakati wafuma mu nyanja.Mathemba gha pa charu chapasi +ghakasambazgika na chuma chako chinandi na malonda ghako.34 Sono wabwangasukira mu nyanja, mu ndimba ya maji,+Ndipo wabilira lumoza na malonda ghako ghose na ŵanthu ŵako.+35 Wose awo ŵakukhala mu virwa ŵakuti waka lwaha pakukudodoliska,+Ndipo mathemba ghawo ghakumbwambwantha na wofi.+ Visko vyawo vyawa.36 Ŵamalonda ŵakufuma mu mitundu yinyake ŵazamulizga kaluvi chifukwa cha ivyo vyakuchitikira.Umaliro wako uzamuŵa wamabuchi na wakofya,Ndipo uzamuŵakoso yayi muyirayira.’”’”+


text:
Munthu Wamahara Wakuwezgako Ukali Wake
Kochi wa pa koreji yinyake, ntchito yikamumalira chifukwa wakaŵa mukali chomene.
Mwana munyake wakakwiya chomene chifukwa chakuti ŵakamukanira ivyo wakakhumbanga.
Mama munyake wakakalipira mwana wake munyamata chifukwa chakuti wakapweleleranga yayi chipinda chake.
TOSE tili kukalipapo, kweniso tili kuwonapo ŵanthu ŵanyake ŵakalipa. Tikumanya kuti ukali nguheni, kweni para munthu munyake watibudira tikukwiya. Wupu unyake ukati, “kukalipa nkhwananga yayi, ndipo kukovwira kuti munthu waŵe na umoyo uwemi.”—American Psychological Association.
Mpositole Paulosi nayo wakalemba kuti kukalipa nkhwananga yayi. Iyo wakamanyanga kuti nyengo zinyake munthu wangakwiya, lekani wakati: “Kalipani, ndipouli muleke kwananga; dazi lileke kunjira mu ukali winu.” (Ŵaefeso 4:26) Kweni kasi chikung’anamura kuti tikwiyenge bweka? Panji kasi tikwenera kujikora para takwiya?
KASI LEMBA ILI LIKUTITUMA KUTI TIKALIPENGE?
Apo Paulosi wakapelekanga ulongozgi uwu, wakwenera kuti wakakumbukanga mazgu gha pa Masalmo 4:4. Lemba ili likuti: “Kalipani, kweni muleke kwananga.” Chifukwa wuli Paulosi wakapeleka ulongozgi uwu? Iyo wakalongosora kuti: “Kuŵinya mtima kose na ukali na kutukutwa na kukolomoka na kayowoyero kaheni, viwuskikeko kwa imwe pamoza na uheni wose.” (Ŵaefeso 4:31) Paulosi wakachiskanga Ŵakhristu kuti ŵaleke kukwiya bweka. Wupu uwo tawuzunura kale ukayowoyaso kuti, para munthu wakukwiya bweka, vinthu vikunangika chomene, ndipo vikovwira yayi kuti suzgo limare.
Kasi tingachita wuli kuti para takwiya tijikorenge? Themba Solomoni likati munthu wamahara wakuwezgako ukali wake, ndipo mbuchindami kwa iyo kusulako maubudi. (Zintharika 19:11) Kasi munthu wamahara wakuchita wuli kuti wawezge ukali?
UMO MUNTHU WAMAHARA WAKUWEZGERA UKALI
Munthu wamahara wakuwona nkhani yose. Wakuwona icho chambiska suzgo. Kasi ivi vingatovwira wuli para takwiya?
Kanandi para munthu watibudira tikukwiya. Kweni para tingatondeka kujiwezga, tingajipweteka tekha panji ŵanyithu. Para moto tawulekelera, ungawotcha nyumba, ukali nawo para tawulekelera ungananga mbiri yithu, ubwezi withu na Chiuta, kweniso ŵanyithu. Ntheura para takwiya, tikwenera kuwona nkhani yose. Ivi vingawovwira kuti tijiwezge.
Davide wakakhala pachoko kuti wakome Nabala, kweni wakasintha wati waghanaghanirapo mazgu gha Abigelu. Davide na ŵanthu ŵake ŵakapwelelera mberere za Nabala mu mapopa gha ku Yudeya. Pamasinda, Davide wakapempha Nabala kuti wamupeko chakurya. Kweni Nabala wakazgora kuti: ‘Kasi nitore chingwa chane, na maji ghane, na nyama iyo nakomera ŵanthu ŵane, na kupeleka ku ŵanthu awo nkhumanya yayi uko ŵafumira?’ Uwu ukaŵa msinjiro ukuru chomene! Davide wakati wapulika mazgu agha, wakanyamuka na ŵanalume 400 kuti wakakome Nabala na ŵamunyumba yake.—1 Samuel 25:4-13.
Abigelu, muwoli wa Nabala, wakati wapulika, wakanyamuka kukakumana na Davide. Wati wakumana na Davide, wakawa pa malundi ghake na kuyowoya kuti: “Zomerani kuti muteŵetikazi winu wayowoye mu makutu ghinu, nkhumuŵeyani, mupulike mazgu gha muteŵetikazi winu.” Wakaphalira Davide kuti Nabala ntchindere, ndipo para wangawezgera na kuthiska ndopa, kunthazi wazamudandawura.—1 Samuel 25:24-31.
Kasi ivyo wakayowoya Abigelu vikamovwira wuli Davide kuti wajiwezge? Chakwamba, Davide wakawona kuti Nabala ntchindere. Chachiŵiri, Davide wakawona kuti para wangawezgera waŵenge na mulandu wa ndopa. Nyengo zinyake namwe mungakwiya. Kasi mukwenera kuchita wuli? Madokotala gha chipatala chinyake ghakasachizga kuti: “Para munthu wakwiya wathutire mukati na kupenda m’paka 10.” Ghanaghanirapo dankha icho chambiska suzgo, kweniso ivyo vingachitika para mungaleka kujiwezga. Para mwajiwezga, ndikuti muli na mahara.—1 Samuel 25:32-35.
Mazuŵa ghano, Baibolo lawovwira ŵanthu ŵanandi kuti ŵajiwezgenge para ŵakwiya. Apo Sebastian, wakaŵa na vyaka 23, ŵakamujalira mu jele. Wati wasambira Baibolo, wakajikoranga para wakwiya. Iyo wakati: “Chakwamba, nkhughanaghanira icho chambiska suzgo. Ndipo nkhulondezga fundo za mu Baibolo. Baibolo lili na ulongozgi uwemi chomene.”
Setsuo wakachita mwakuyana waka. Iyo wakati: “Para ŵanyane ŵanikwiyiska ku ntchito, nkhaŵakalipiranga. Kweni sono pakuti nili kusambira Baibolo, nkhughanaghanirapo dankha pambere nindakalipe. Nkhujifumba kuti: ‘Kasi ni njani uyo wambiska suzgo? Kasi ningaŵa kuti ndine?’” Ivi vikamovwiranga kuti wajiwezgenge para wakwiya.
Ukali ukuŵa wankhongono, kweni Mazgu gha Chiuta ndigho ghangawovwira. Para mulondezgenge ulongozgi wa mu Baibolo na kulomba kuti Chiuta wamovwirani, mujiwezgenge para mwakwiya.
Manyani Vinandi
Kasi Fundo Izo Zili mu Baibolo Zikutovwira Wuli?
Yesu wakalongosora kuti ŵanthu ŵakwenera kulongozgeka. Wakayowoyaso fundo ziŵiri za mu Baibolo izo ni zakovwira chomene.


text: 46 Mazgu gha Yehova agho ghakiza kwa Yeremiya ntchimi kuyowoya vya ŵamitundu:+2 Pakuyowoya vya Eguputo,+ na ŵankhondo ŵa Farawo Neko+ themba la Eguputo, uyo wakaŵa mumphepete mwa Mlonga wa Yufurate ndipo wakathereskeka na Nebukadinezara* themba la Babuloni pa Karakemishi mu chaka chachinayi cha Yehoyakimu+ mwana wa Yosiya, themba la Yuda, mazgu ghakuti:3 “Nozgani viskango vinu vichoko na vikuru,Sendelerani ku nkhondo.4 Kakani mahachi na kukwerapo, imwe ŵapamahachi.Khalani mu malo na kuvwara visoti vinu.Norani mikondo yinu na kuvwara vyakuvwara vinu vyachisulo.5 ‘Chifukwa wuli nkhuŵawona kuti ŵakutenthema?Ŵakuwelera, ŵankhondo ŵawo ŵapwetekeka.Ŵachimbira chifukwa cha wofi, ŵankhondo ŵawo ŵandazgokeko.Chitenthe chili posepose,’ wakuti Yehova.6 ‘Awo mbaluŵiro ŵangachimbira yayi, ŵankhondo ŵangapona chara.Kumpoto, mumphepete mwa Mlonga wa Yufurate,Ŵakhuŵara na kuwa.’+7 Ni njani uyu, uyo wakwiza nga ni Mlonga wa Nayelo,Nga ni milonga ya maji ghakututuka?8 Eguputo wakwiza nga ni Mlonga wa Nayelo,+Nga ni milonga ya maji ghakututuka,Ndipo wakuti: ‘Nikwerenge na kubenekelera charu chapasi.Niparanyenge msumba na awo ŵakukhalamo.’9 Kwerani, imwe mahachi!Chimbirani chomene, imwe magileta!Ŵankhondo ŵasendelere,Kushi na Puti, awo ŵakukora chiskango,+Ludimu,+ uyo wakukora na kukweŵa uta.+10 “Zuŵa ilo nda Fumu Yikuru, Yehova wa mawumba, zuŵa la nduzga, kuwezgera awo ŵakupindikana nayo. Lupanga luzamurya na kukhuta na kukoloka ndopa zawo. Pakuti Fumu Yikuru, Yehova wa mawumba, yili na sembe mu charu cha kumpoto mumphepete mwa Mlonga wa Yufurate.+11 Kwera ku Giliyadi na kutora basamu,+Iwe mwana msungwana wa Eguputo.Waphyokapo waka kusazgirako minkhwala yako,Pakuti kwa iwe kulije kuchira.+12 Mitundu yapulika soni zako,+Kulira kwako kwazuzga charu.Pakuti wankhondo wakukhuŵara mu wankhondo munyake,Ndipo wose ŵaŵiri ŵakuwa pamoza.”13 Agha ni mazgu agho Yehova wakaphalira Yeremiya ntchimi kuyowoya vya kwiza kwa Nebukadinezara* themba la Babuloni kuzakatimba charu cha Eguputo:+14 “Pharazgani mu Eguputo, thuwuskani mu Migidoli.+Pharazgani mu Nofu* na mu Tapanesi.+Muti: ‘Khalani mu malo ghinu, nozgekani,Pakuti lupanga luryenge kosekose.15 Chifukwa wuli ŵanthu ŵako ŵankhongono ŵapyepyetulika?Ŵakatchintha chara,Pakuti Yehova waŵambwefulira pasi.16 Ŵakukhuŵara na kuwa mu unandi.Ŵakuyowoyeskana kuti:“Wukani! Tiyeni tiwelere ku ŵanthu ŵakwithu na charu chithuChifukwa cha lupanga lwankhaza.”’17 Ŵakupharazga kwenekura kuti:‘Farawo themba la Eguputo ntchiwawa chawakaUyo watitayiska waka nyengo.’+18 Themba, ilo zina lake ni Yehova wa mawumba, likuti: ‘Umo niliri wamoyo.Wizenge* nga ni Tabori+ pakati pa mapiriNga ni Karimeli+ mumphepete mwa nyanja.19 Panganya katundu wako kunozgekera kuya ku wuzga,Iwe mwana msungwana wa Eguputo.Pakuti Nofu* wazgokenge chinthu chakuchitiska wofi,Wawotchekenge na moto,* muŵavyenge munthu wakukhalamo.+20 Eguputo wali nga ni thokazi lakuwoneka makora,Kweni membe zaluwozga zizenge pa iyo kufuma kumpoto.21 Nanga mbasilikari ŵake awo walemba ŵali nga ni matholi ghakututuŵa,Kweni ŵakuweleraso na kuchimbira pamoza.+Ŵatondeka kutchintha,Pakuti zuŵa la soka lawo liza pa iwo,Nyengo yakweruzgika kwawo.’22 ‘Kapomezi kake kali nga ni njoka iyo yikubilinkhinyuka,Pakuti ŵakwizira nkhongono pa iyo, na zimbavi,Nga mbanthu awo ŵakutema makuni.*23 Yehova wakuti: ‘Ŵazamutemera pasi nkhorongo yake, nangauli yikuwoneka nga munthu wangajumphamo yayi.Pakuti mbanandi chomene kuluska zombe, ŵangapendeka chara.24 Mwana msungwana wa Eguputo wazamukhozgeka soni.Wazamupelekeka ku ŵanthu ŵakumpoto.’+25 “Yehova wa mawumba, Chiuta wa Israyeli, wakuti: ‘Sono nkhuzgokera kwa Amoni+ kufuma ku No,*+ kwa Farawo, Eguputo, ŵachiuta ŵake,+ na mathemba ghake, enya, kwa Farawo na wose awo ŵakuthemba iyo.’+26 “‘Niŵapelekenge ku awo ŵakupenja umoyo wawo, kwa Nebukadinezara* themba la Babuloni+ na ŵateŵeti ŵake. Kweni pamanyuma, ŵanthu ŵazamukhalamo nga umo vikaŵira kale,’ wakuti Yehova.+27 ‘Ndipo iwe muteŵeti wane Yakhobe, ungopanga yayi,Ungatenthemanga chara, iwe Israyeli.+Pakuti nikuponoskenge kufuma kutaliNa mphapu* yako kufuma ku charu icho yikatolekera.+Yakhobe wawelerenge na kukhala bata kwambura kutimbanizgika,Palije uyo wazamuŵawofya.’+28 Yehova wakuti: ‘Ntheura iwe muteŵeti wane Yakhobe, ungopanga yayi, chifukwa ine nili nawe.Nizamumara mitundu yose iyo namumbininiskiraniko.+Kweni imwe muzamumara yayi.+Nizamumulangani mwakwenelera,+Nizamumulekani waka yayi kwambura kulangika.’”


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Paulosi na Sila mu Tesalonika (1-9)
-
Paulosi na Sila mu Bereya (10-15)
-
Paulosi mu Ateni (16-22a)
-
Paulosi wakuyowoya mu Areyopaga (22b-34)
17 Sono ŵakajumpha mu Amfipoli na Apoloniya ndipo ŵakiza ku Tesalonika,+ uko kukaŵa sunagoge la Ŵayuda.
2 Ntheura mwakuyana na kaluso ka Paulosi,+ wakanjira umo iwo ŵakaŵa, ndipo mazuŵa ghatatu gha sabata wakadumbirana nawo kufuma mu Malemba.+
3 Wakalongosora na kukhozgera na malemba kuti chikaŵa chakwenelera kuti Khristu wasuzgike+ na kuwuka ku ŵakufwa.+ Wakayowoya kuti: “Yesu uyo nkhumupharazgirani ndiyo ni Khristu.”
4 Ntheura ŵanyake ŵa iwo ŵakagomezga ndipo ŵakendezgananga na Paulosi na Sila.+ Wumba ukuru wa Ŵagiriki awo ŵakasopanga Chiuta na ŵanakazi ŵanandi ŵakuzirwa, nawo ŵakagomezga.
5 Kweni Ŵayuda ŵakachita sanji.+ Ŵakatora ŵanthu ŵanyake ŵaheni ŵakuyingayinga waka mu msika na kupanga kagulu ndipo ŵakawuska chivulupi mu msumba. Ŵakaswa nyumba ya Yasoni ndipo ŵakakhumbanga kukora Paulosi na Sila na kwiza nawo ku wumba.
6 Ŵakati ŵatondeka kuŵasanga, ŵakaguguzira Yasoni na ŵabali ŵanyake ku ŵeruzgi ŵa msumba, ŵakachemerezga kuti: “Ŵanthu awo ŵakutimbanizga charu ŵaliso kuno.+
7 Ndipo Yasoni waŵapokelera nga mbalendo ŵake. Ŵanthu wose aŵa ŵakususkana na malango gha Kesare, ŵakuti kuli themba linyake, Yesu.”+
8 Ŵakati ŵapulika vinthu ivi, mzinda na ŵalongozgi ŵa msumba ŵakakwiya chomene.
9 Yasoni na ŵanyake ŵakati ŵaŵalipiliska, ŵakaŵaleka kuti ŵalutenge.
10 Mwaluŵiro nausiku, ŵabali ŵakatuma Paulosi na Sila ku Bereya. Ndipo ŵakati ŵafika, ŵakanjira mu sunagoge la Ŵayuda.
11 Sono ŵa ku Bereya aŵa ŵakaŵa na maghanoghano ghawemi kuluska ŵa mu Tesalonika, pakuti ŵakapokera mazgu na kunweka kukuru, ŵakasandanga Malemba mwakupwelelera zuŵa lililose kuwona usange vinthu ivi ndimo vikaŵira.
12 Ntheura ŵanandi ŵa iwo ŵakagomezga. Kweniso ŵanakazi na ŵanalume ŵanandi ŵakumanyikwa Ŵachigiriki ŵakagomezga.
13 Kweni Ŵayuda ŵakufuma ku Tesalonika ŵakati ŵamanya kuti Paulosi wakupharazgaso mazgu gha Chiuta mu Bereya, ŵakiza kwenekura kuti ŵakhuŵilizge mizinda+ kuti uchite chivulupi.
14 Mwaluŵiro ŵabali ŵakamutuma Paulosi ku nyanja.+ Kweni Sila na Timote ŵakakhalira kwenekura.
15 Kweni awo ŵakamupelekezganga Paulosi ŵakafika nayo ku Ateni, ndipo ŵakawelera ŵakati ŵaphalirika kuti Sila na Timote+ ŵize kwa Paulosi mwaluŵiro.
16 Sono apo Paulosi wakaŵalindiliranga mu Ateni, mzimu wake ukasuzgika wakati wawona kuti mu msumba mukaŵa vikozgo vinandi.
17 Ntheura wakamba kudumbirana nawo mu sunagoge, Ŵayuda na ŵanthu ŵanyake awo ŵakasopanga Chiuta. Zuŵa lililose wakadumbirananga na awo wakaŵasanganga mu msika.
18 Kweni Ŵaepikuro na Ŵastoyiki ŵanyake, ŵakusambira vinjeru vya charu, ŵakamba kumususka. Ŵanyake ŵakatenge: “Kasi muŵeleŵesi uyu wakukhumba kuyowoyachi?” Ndipo ŵanyake ŵakatenge: “Wakuŵa nga ni mupharazgi wa ŵachiuta ŵachilendo.” Ichi chikaŵa nthena chifukwa chakuti iyo wakapharazganga makani ghawemi gha Yesu na chiwuka.+
19 Ntheura ŵakamukora na kuluta nayo ku Areyopaga, ŵakati: “Kasi tingachimanya chisambizgo chiphya ichi, icho ukusambizga?
20 Pakuti ukutiphalira vinthu vyachilendo mu makutu ghithu. Ntheura tikukhumba kumanya icho vinthu ivi vikung’anamura.”
21 Ŵaateni wose na ŵalendo awo ŵakakhalanga kura, nyengo yawo yakupumulira ŵakamaliranga waka pa kuyowoya panji kupulikizga nkhani yiphya.
22 Sono Paulosi wakimilira mukati mu Areyopaga,+ wakati:
“Mwaŵanthu ŵa mu Ateni, nkhuwona kuti mu vinthu vyose mukuwoneka kuti mukopa chomene ŵachiuta kuluska ŵanthu ŵanyake.+
23 Apo najumphanga nanguwoneseska ivyo mukusopa. Nanguwonaso jotchero ilo pali kulembeka kuti, ‘Kwa Chiuta Wambura Kumanyikwa.’ Ntheura icho mukusopa kwambura kuchimanya, ndicho nkhumupharazgirani.
24 Chiuta uyo wakalenga charu na vyose ivyo vilimo, Iyo pakuŵa Fumu yakuchanya na charu chapasi,+ wakukhala mu matempile ghakuzengeka na mawoko yayi.+
25 Wakuteŵetereka na mawoko gha ŵanthu yayi nga ni para wakusoŵerwa kanthu,+ chifukwa wakupeleka ku ŵanthu wose umoyo na mvuchi+ na vinthu vyose.
26 Ndipo wakalenga mitundu yose ya ŵanthu kufuma mwa munthu yumoza+ kuti yikhale pa charu chose chapasi.+ Wakimika nyengo zakutemeka na kuŵika vigoti apo ŵanthu ŵakukhala,+
27 kuti ŵapenje Chiuta usange ŵangamupapaska na kumusanga nadi,+ nangauli kuti wali kutali yayi na waliyose wa ise.
28 Pakuti mwa iyo tili ŵamoyo, tikwenda ndipo tiliko, nga umo ŵanyake awo ŵakulemba pakati pinu ŵayowoyera kuti, ‘Chifukwa nase ndise ŵana ŵake.’
29 “Pakuti ndise ŵana ŵa Chiuta,+ tileke kughanaghana kuti Chiuta wali nga ni golide panji siliva panji libwe, panji nga ntchinthu chakuŵajika mwaluso na mahara gha munthu.+
30 Mbunenesko kuti Chiuta wakazerezga nyengo za ulemwa izi,+ kweni sono wakuphalira ŵanthu wose kulikose kuti ŵang’anamuke mtima.
31 Chifukwa watema zuŵa, ilo wakukhumba kweruzgira+ charu mu urunji kwizira mwa munthu uyo wimika, ndipo wakapeleka ukaboni ku ŵanthu wose apo wakamuwuska ku ŵakufwa.”+
32 Ŵakati ŵapulika vya chiwuka cha ŵakufwa, ŵanyake ŵakamba kuhoya,+ apo ŵanyake ŵakati: “Uzakatiphalireso ivi nyengo yinyake.”
33 Ntheura Paulosi wakaŵaleka,
34 kweni ŵanthu ŵanyake ŵakajibatika kwa iyo ndipo ŵakagomezga. Pakaŵa Diyonisiyo, uyo wakaŵa mweruzgi mu khoti la Areyopaga, na mwanakazi zina lake Damarisi, na ŵanyakeso.
Tumizgani
Tumizgani
Milimo 17
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=44&Chapter=17&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D44%26Chapter%3D17%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
KUPHARAZGA NA KUSAMBIZGA PA CHARU CHOSE
Asia na Middle East
VYARU 49
UNANDI WA ŴANTHU 4,409,131,383
ŴAPHARAZGI 718,716
MASAMBIRO GHA BAIBOLO 766,364
Maora 100 Chifukwa cha Vyaka 100
Mu charu chinyake cha ku Asia, mwanakazi munyake wakutchuka chomene uyo wakupanga mafilimu kweniso wakusaska malonda pa TV wakazomera sambiro la Baibolo. Mwaluŵiro wakayamba kulondezga ivyo wakasambiranga. Wakataya mabuku gha vyamizimu agho wakaŵa nagho ndiposo vikozgo vyake vya Chibuda.
Mubwezi wake munyake wakamuŵeyelera wakati: “Walekerachi kuti uleke dankha kusambira na Ŵakaboni vyaka vitatu pera na kuŵika mtima pa ntchito yako? Kufuma apo, ungazakayambiraso kusambira nawo.”
Mwanakazi uyu wakazgora kuti: “Nalindilira vyaka 24 kuti nimanye Yehova. Sono mwaŵi wasangika mbwenu nilekeso kusambira za iyo kwa vyaka vinyakeso vitatu?”
Sabata iyo wakeneranga kunjira Sukulu ya Uteŵeti wa Chiuta, kampani yakupanga mafilimu yikamuchema. Ŵakati ŵamulembenge ntchito vyaka 4 kweniso ŵamupenge ndalama zinandi. Kweni wakeneranga kuzomera kuseŵera chigaŵa chilichose icho ŵangamupa mu filimu. Iyo wakakana. Mu Meyi 2014, wakaŵa mupharazgi wambura kubatizika. Apo mwezi wa Ogasiti ukasendeleranga, wakati mu mwezi uwu wazamupharazga maora 100. Ŵakati ŵamufumba chifukwa, wakazgora kuti: “Nkhukhumba kukondwelera kuti Yesu walamulira vyaka 100 ndipo nkhukhumba kuti chaka chilichose icho Yesu walamulira nichipe ora limoza.” Mwanakazi uyu wakakwaniska nadi maora agha. Mu Janyuwale 2015, wakabatizika ndipo panyengo yasono ni mupayiniya wakanyengo.
Kupharazga mu Jele
Ku Sri Lanka, ŵadumbu 4 ŵakenda pa basi kuti ŵakapharazge ku chigaŵa icho kukupharazgika yayi. Ŵanthu ŵanandi ku chigaŵa ichi ŵakaŵa ŵa chisopa cha Chibuda. Pa zuŵa lachiŵiri apo ŵakapharazganga mu chigaŵa ichi, bambo wa tchalitchi na munthu munyake wakwendeska matola ŵakayamba kulalatira ŵadumbu aŵa. Mwambura kuchedwa, gulu la ŵanthu 30 ŵakali chomene likaŵazingilizga. Kukiza ŵapolisi ndipo ŵakatora ŵadumbu ŵara na kuluta nawo ku polisi. Ŵakaŵagoneka mu jele nangauli ŵakaŵaphalira yayi icho ŵakabuda. Ŵakaŵajalira lumoza na ŵakayidi ŵakusuzga ndipo ŵakakhaliranga waka kuneneka kweniso ŵakayidi ŵakatukanga chomene. Kweni ŵakaŵa na mwaŵi wakupharazga chifukwa cha kujalirika mu jele. Mudumbu munyake wakati: “Nkhajalirika lumoza na ŵakayidi ŵakukoma ŵanthu, kweni nkhaŵapharazgira. Ŵakazizwanga waka kuti ine nkhachitanga vichi mu jele ndipo ŵakaŵa na mafumbo ghanandi ghakukhwaskana na ivyo nkhugomezga. Yumoza wa iwo wakanifumba kuti: ‘Chifukwa wuli ndiwe wakukondwa?’”
Khoti Likuru ku Sri Lanka lili kupokera chikalata chithu chakudandaura kuti ŵapolisi ŵakajalira ŵadumbu kwambura kuŵaphalira icho ŵakabuda. Mulandu uwu uchali ku khoti.
Kovwira Mwanakazi Uyo Wakuwuka Yayi pa Bedi
Mudumbu Michiko, uyo ni mupayiniya ku Japan, wakasambiranga Baibolo na mwanakazi munyake muchekuru mu chiyowoyero cha mawoko. Mwanakazi uyu wakaŵa mu chipatala. Michiko wakafumba ŵanthu ŵakugwira ntchito mu chipatala para muli ŵalwari ŵanyake awo wangachezgapo nawo. Michiko wakawonana na Kazumi, uyo wakapulikanga kweni wakayowoyanga yayi. Kazumi wakachita ngozi ya galimoto apo wakaŵa na vyaka 23 ndipo kufuma nyengo iyo, wakugona waka. Wakumira yayi chakurya panji kumwa maji. Kazumi wakaŵa na mafumbo ghanandi ndipo wakazomera kusambira Baibolo.
Pakusambira, Michiko wakafumbanga mafumbo, ndipo Kazumi wakalongoranga waka mazgoro pa buku panji wakalembanga pa pepara. Kazumi wakati waŵa na foni, Michiko wakamba kudumbiskana nayo lemba la zuŵa pa foni mulenji uliwose. Kazumi wakalutilira kukura mwauzimu nangauli thupi lake likalutilira kulopwa. Mukuluta kwa nyengo, wakayowoya kuti wakukhumba kuŵa Kaboni wa Yehova. Apo wakaŵa na vyaka 61, pamanyuma pa kusambira vyaka 13, wakaŵa mupharazgi wambura kubatizika.
Pakuti Kazumi wakuwuka yayi apo wagona, mpingo uli kunozga kuti wapulikizgenge maungano ghose pa foni kusazgapo maungano gha dera. Pa maungano, ŵadumbu ŵakupambanapambana ŵakuŵerenga mazgoro gha Kazumi.
Msambiri waliyose uyo wakuwungana, Kazumi wakumulembera makalata ghawemi ndiposo ghakukhozga. Wakupharazgira awo ŵakugwira ntchito mu chipatala na awo ŵakwiza kuzakamuwona. Kazumi wakuŵaphalira kuti, “Para mwasambira Baibolo, muŵenge ŵakukondwa chomene.”
Bambo Wakasambira Unenesko
Ku charu chinyake cha ku Southeast Asia mudumbu munyake wakaluta ku chipatala cha maso, ndipo wakakumana na bambo. Mudumbu uyu wakamufumba kuti: “Kasi mungatemwa kuŵa na umoyo wamuyirayira ndiposo wambura kulwara mu charu chakutowa?” Ŵakadumbiskana mwaubwezi ndipo paumaliro mudumbu wakapa bambo uyu burosha la Tegherezgani kwa Chiuta. Bambo wakamupa nambara yake ya foni, ndipo mudumbu wakapeleka nambara iyi kwa mubali mu mpingo. Mwaluŵiro, mubali wakamuchemera ku nkhani yapadera. Bambo uyu wakiza ku maungano ndipo wakakondwa nagho chomene. Sumu za Ufumu izo zikimbikanga zikamukondweska chomene, kweniso wakakondwa chomene kuti waliyose wakamupokelera makora.
Bambo uyu wakafumba usange Ŵakaboni ŵali na mayunivesite panji masukulu ghanyake ghakusambizga uliska. Mubali wakamulongosolera kuti tikusambira Baibolo na ŵanthu ndipo wakamupempha usange nayo wangatemwa kusambira Baibolo. Sabata yakulondezgapo, bambo wakamara kusambira mutu wakwamba mu buku la Kasi Baibolo Likusambizgachi Chomenechomene? Wakalutilira kusambira, ndipo wakamba kwiza pa maungano na kuzgorapo pa sambiro la Gongwe la Mulinda.
Bambo uyu wakati wiza ku ungano wadera, mubali wakwimira Ofesi ya munthavi pa ungano uwu wakamuchema kuti wakawone Beteli. Sabata yakulondezgapo, bambo uyu wakenda maora 10 kuti wakafike ku Beteli. Wati wafika ku Beteli, ŵabali na ŵadumbu ŵakamupokelera na mawoko ghaŵiri. Kuumaliro wa Febuluwale 2015, wakaleka ubambo ndipo wakulutilira kusambira Baibolo na kuzgorapo pa maungano.
Wakazgeŵa kweni Wakasangikaso
Sonosono apa, ŵapayiniya ŵakatumika ku northeastern India, uko makani ghawemi ghakaŵa kuti ghandapharazgikeko kwa vyaka vinandi. Ŵapayiniya aŵa ŵakasanga ŵanthu ŵanandi ŵakunweka na makani ghawemi ndipo ŵakakhumba kusanga malo ghawemi ghakuti ŵachitirengepo maungano. Apo ŵakalutanga kukasambizga munthu Baibolo, ŵakasanga nyumba yinyake iyo yikaŵa kuti yichali kuzengeka ndipo ŵakakonerapo kuti ŵafumbe usange mulije munthu. Ŵakati ŵayendapo pachoko, ŵakaghanaghana za kuweleraso. Kuseri kwa nyumba yira, ŵakakumana na mwanakazi munyake muchekuru ndipo ŵakamuphalira kuti Mbakaboni ŵa Yehova. Mwanakazi uyu wakati wapulika mazgu agha, wakakondwa chomene. Iyo wakati: “Nane ndine yumoza wa Ŵakaboni ŵa Yehova” ndipo wakaŵanjizga mu nyumba. Wakaŵalongora mabuku gha m’ma 1970 na 1980. Vyaka 30 kumanyuma, mwanakazi uyu wakasambirapo na ŵapayiniya ndipo wakalutanga ku maungano nangauli mfumu wake wakamukaniranga. Panyengo iyo, wakakhorwa kuti wasanga unenesko kweni ŵapayiniya ŵakati ŵafumamo mu chigaŵa icho wakakhalanga, kukaŵavya Ŵakaboni ŵa Yehova. Ŵana ŵake wose ŵakanjira visopa vyakupambanapambana kweni iyo wakakana kunjira tchalitchi lililose.
Mu vyaka vya sonosono, ŵana ŵake ŵakamba kumuchichizga kuti wanjire tchalitchi la Katolika kuti para wafwa lizakamusunge. Munung’una wake wakalimbikira kuti wamutore na kuluta nayo ku Katolika kuti ndiko wakambe kusopa. Kweni apo ŵakawa pa ulendo, mu nthowa mukaŵa magalimoto ghanandi, ŵakatondeka kujumpha ndipo ŵakawelera ku nyumba. Munung’una wake wakamuphalira kuti ŵalutengeso zuŵa lakulondezgapo, kweni machero ghake wakalwara. Zuŵa lenelili muhanya ndilo ŵapayiniya ŵakiza kwa mama uyu. Pasono mama uyu wakusambiraso Baibolo, kuluta ku maungano kweniso kovwira ŵana ŵake na ŵazukuru ŵake kuti nawo ŵasambirenge Baibolo.


text:
MUTU 16
Sopani Chiuta
1, 2. Ni mafumbo wuli agho tikwenera kujifumba? Chifukwa wuli tikwenera kujifumba mafumbo agha?
MWATI mwasambira Baibolo, mwamanya kuti ŵanthu ŵanandi awo ŵakuti ŵakusopa Chiuta, ŵakusambizga panji kuchita vinthu ivyo Chiuta wakutinkha. (2 Ŵakorinte 6:17) Lekani Yehova wakutiphalira kuti tifumemo mu chisopa chautesi, icho ni “Babuloni Mukuru.” (Chivumbuzi 18:2, 4) Kasi muchitenge wuli? Waliyose wakwenera kusankha, ndipo wakwenera kujifumba kuti, ‘Kasi nkhukhumba kusopa Chiuta mu nthowa iyo wakuzomerezga, panji mu nthowa iyo nili kuzgoŵera?’
2 Para muli kufumamo kale mu chisopa chautesi panji muli kulayira, muli kuchita makora chomene. Kweni panji pachali tuvigomezgo na tumaluso tunyake twa chisopa chautesi uto muchali kutemwa. Tiyeni tiwone tuvigomezgo na tumaluso utu ndiposo chifukwa icho tikwenera kutuwona nga umo Yehova wakuwonera.
VIKOZGO NA KUSOPA ŴAKUFWA
3. (a) Chifukwa wuli ŵanyake vingaŵasuzga kuleka kugwiliskira ntchito vikozgo pakusopa? (b) Kasi Baibolo likuti wuli pa nkhani ya kugwiliskira ntchito vikozgo pakusopa?
3 Kwa vyaka vinandi, ŵanthu ŵanyake ŵakuŵa na vikozgo na tunthu tunyake mu nyumba zawo ndipo ŵakuvigwiliskira ntchito pakusopa. Para ndivyo namwe mukazgoŵera, mungawona kuti ntchachilendo panji ntchiwemi yayi kusopa Chiuta kwambura vinthu ivi. Kweni kumbukani kuti Yehova wakutisambizga umo tingamusopera. Kweniso Baibolo likutiphalira mwakupulikikwa makora kuti Yehova wakukhumba yayi kuti tigwiliskirenge ntchito vikozgo pakumusopa.—Ŵerengani Ekisodo 20:4, 5; Salimo 115:4-8; Yesaya 42:8; 1 Yohane 5:21.
4. (a) Chifukwa wuli ntchiheni kusopa ŵapapi ŵithu awo ŵali kufwa? (b) Chifukwa wuli Yehova wakakanizga ŵanthu ŵake kuyowoya na ŵakufwa?
4 Ŵanthu ŵanyake ŵakutaya nyengo na nkhongono zawo kuti ŵakondweske ŵapapi ŵawo awo ŵali kufwa. Ŵanyake ŵakuŵasopa. Kweni tili kusambira kuti ŵakufwa ŵangatovwira yayi panji kutipweteka. Ŵali na umoyo ku malo ghalighose yayi. Nakuti ntchakofya chomene kuyezga kuyowoyeskana nawo chifukwa uthenga uliwose uwo tikughanaghana kuti ukufuma kwa iwo, ukufuma ku viŵanda. Lekani Yehova wakaphalira Ŵaisrayeli kuti ŵangayezganga na pachoko wuwo yayi kuyowoyeskana na ŵakufwa panji kusopa viŵanda.—Dotoronome 18:10-12; wonani Mazgu Ghakuumaliro 25 na 30.
5. Ntchivichi chingamovwirani kuti muleke kugwiliskira ntchito vikozgo pakusopa Chiuta kweniso kusopa ŵapapi awo ŵali kufwa?
5 Ntchivichi chingamovwirani kuti muleke kugwiliskira ntchito vikozgo pakusopa Chiuta panji kuti muleke kusopa ŵapapi ŵinu awo ŵali kufwa? Muŵerengenge Baibolo na kughanaghanirapo chomene umo Yehova wakuwonera vinthu ivi. Yehova wakuwona kuti kuchita nthena “mbukazuzi” panji kuti nkhwakuseluska. (Dotoronome 27:15) Pempherani kwa Yehova zuŵa lililose kuti wamovwirani kuti muwonenge vinthu umo iyo wakuviwonera ndiposo kuti wamovwirani kuti mumusopenge mu nthowa iyo wakukhumba. (Yesaya 55:9) Para muchitenge nthena, Yehova wamupaninge nkhongono zakutayira chilichose icho chikukolerana na chisopa chautesi.
KASI TIKWENERA KUKONDWELERAKO KHISIMASI?
6. Chifukwa wuli chisopa chautesi chikasankha kuti chikumbukirenge kubabika kwa Yesu pa 25 Disembala?
6 Khisimasi ntchikondwelero chakutchuka chomene pa charu chose. Ndipo ŵanthu ŵanandi ŵakughanaghana kuti ŵakukumbukira zuŵa ilo Yesu wakababikira. Kweni chisopa chautesi ndicho chili kwambiska Khisimasi. Buku linyake likuti Ŵaroma ŵambura kusopa Chiuta ndiwo ŵakakumbukiranga kubabika kwa chiuta zuŵa pa 25 Disembala. Ŵaliska ŵa matchalitchi ŵakakhumbanga kuti ŵanthu ŵambura kusopa Chiuta aŵa ŵazgoke Ŵakhristu. Icho ŵakachita ntchakuti, nangauli ŵakamanyanga kuti Yesu wakababika pa 25 Disembala yayi, kweni ŵakaŵika zuŵa ili kuti ndakukumbukira kubabika kwa Yesu. (Luka 2:8-12) Ŵasambiri ŵa Yesu ŵakachitanga yayi Khisimasi. Buku linyake likuti, vyaka 200 kufuma apo Yesu wakafwira, “palije uyo wakamanyanga, panji kuŵikako mahara ku zuŵa ilo Yesu wakababikira.” (Sacred Origins of Profound Things) Ŵanthu ŵakamba kuchita Khisimasi pati pajumpha vyaka vinandi chomene kufuma apo Yesu wakafwira.
7. Chifukwa wuli Ŵakhristu ŵaunenesko ŵakukondwelerako yayi Khisimasi?
7 Ŵanthu ŵanandi ŵakumanya kuti chisopa chautesi ndicho chikambiska Khisimasi na tumaluso uto tukuchitika pa Khisimasi nga ni mapate na kupana vyawanangwa. Mwachiyelezgero, nyengo yinyake ku England na vigaŵa vinyake vya ku America, ŵakakanizga kukondwelera Khisimasi chifukwa ŵakatenge nja ŵanthu ŵambura kusopa Chiuta. Uyo wakondwelera ŵakamupanga chilango. Kweni nyengo yikati yajumphapo, ŵanthu ŵakambaso kukondwelera Khisimasi. Chifukwa wuli Ŵakhristu ŵaunenesko ŵakukondwelerako yayi Khisimasi? Chifukwa ŵakukhumba kukondweska Chiuta pa chilichose icho ŵakuchita.
KASI TIKWENERA KUKONDWELERA MAZUŴA GHAKUBABIKIRA?
8, 9. Chifukwa wuli Ŵakhristu ŵakwambilira ŵakakondweleranga yayi mazuŵa ghakubabikira?
8 Kukondwelera zuŵa lakubabikira nako nkhwakutchuka chomene. Ndivyo ŵanandi ŵakuchita. Kasi Ŵakhristu ŵaunenesko ŵakukondwelera mazuŵa ghakubabikira? Yayi. Chifukwa vikondwelero vya zuŵa lakubabikira ivyo vikuzunulika mu Baibolo, ŵakachitanga mbanthu ŵambura kusopa Yehova. (Genizesi 40:20; Mariko 6:21) Ŵanthu aŵa ŵakakondweleranga mazuŵa ghakubabikira kuti ŵachindike ŵachiuta ŵawo. Lekani Ŵakhristu ŵakwambilira “ŵakawonanga ŵanthu ŵambura kusopa Chiuta ndiwo ŵakukondwelera zuŵa lakubabikira.”—The World Book Encyclopedia.
9 Ŵaroma na Ŵagiriki ŵakagomezganga kuti para munthu wakubabika, mzimu ukuŵapo ndipo mzimu uwu ndiwo ukumuvikilira pa umoyo wake wose. Buku linyake likuti ŵanthu awo ŵakaŵa Ŵakhristu yayi ŵakakondweleranga mazuŵa ghakubabikira chifukwa ŵakaghanaghananga kuti para ŵachita nthena, ŵachiuta ŵawo ŵavikilirenge munthu uyo ŵakukondwelera zuŵa lake lakubabikira.—The Lore of Birthdays.
10. Chifukwa wuli Ŵakhristu mazuŵa ghano ŵakukondwelerako yayi mazuŵa ghakubabikira?
10 Kasi mukughanaghana kuti Yehova wangakondwa na vikondwelero ivyo visopa vyautesi vikambiska? Yayi. (Yesaya 65:11, 12) Lekani tikukondwelerako yayi mazuŵa ghakubabikira panji maholide ghalighose agho visopa vyautesi vikambiska.
KASI NTCHAKUZIRWA KUMANYA UMO VIKONDWELERO VIKAMBIRA?
11. Chifukwa wuli ŵanthu ŵanyake ŵakuchita vikondwelero? Kasi chakuzirwa chomene ntchivichi?
11 Ŵanthu ŵanyake ŵakumanya kuti ŵanthu ŵambura kusopa Chiuta ndiwo ŵakambiska Khisimasi na vikondwelero vinyake, kweni ŵakulutilira kukondwelerako. Ŵakuwona kuti vikondwelero ivi vikuŵapa mwaŵi wa kuchezga na banja lawo. Kasi namwe mukuwona nthena? Ntchiheni yayi kuchezga na banja linu. Yehova ndiyo wakambiska banja ndipo wakukhumba kuti tikhalenge makora na banja lithu. (Ŵaefeso 3:14, 15) Kweni kuŵa paubwezi na Yehova ndiko nkhwakuzirwa chomene kuluska kukondweska ŵabali ŵithu. Lekani mpositole Paulosi wakati: “Lutilirani kusanda icho ntchakuzomerezgeka kwa Fumu.”—Ŵaefeso 5:10.
12. Kasi tingamanya wuli usange holide njiwemi panji yayi?
12 Ŵanthu ŵanandi ŵakuwona kuti umo maholide ghakambira vilije ntchito, kweni Yehova wakuwona nthena yayi. Wakukondwa yayi na vikondwelero ivyo vili kufuma ku visopa vyautesi panji ivyo vikuchindika ŵanthu, ndembera, panji vimanyikwiro vinyake vya charu. Mwachiyelezgero, Ŵaeguputo ŵakachitanga vikondwelero vinandi kuti ŵakumbukire ŵachiuta ŵawo. Ŵaisrayeli ŵakati ŵafuma mu Eguputo, ŵakatolerako vikondwelero vya ŵachiuta ŵatesi ivi na kuvichema kuti “chiphikiro cha Yehova.” Kweni Yehova wakaŵalanga chifukwa cha kuchita nthena. (Ekisodo 32:2-10) Lekani ntchimi Yesaya yikati, “mungakhwaskanga chinthu chakufipirwa chara!”—Ŵerengani Yesaya 52:11.
MUŴE ŴALUSUNGU KU ŴANYINU
13. Ni mafumbo wuli agho mungaŵa nagho para mukukhumba kuleka kuchitako vikondwelero?
13 Mungaŵa na mafumbo ghanandi para mukukhumba kuleka kuchitako vikondwelero vinyake. Mungajifumba kuti: Kasi ningachita wuli para awo nkhugwira nawo ntchito ŵanifumba chifukwa icho nkhuchitirako yayi Khisimasi? Kasi ningachita wuli para munthu wanipa chawanangwa pa Khisimasi? Kasi ningachita wuli para mfumu panji muwoli wane wakukhumba kuti tichitirenge lumoza chikondwelero chinyake? Kasi ningachita wuli kuti ŵana ŵane ŵaleke kudandawura chifukwa chakuti nkhuchitako yayi vikondwelero vinyake, panji kukondwelera mazuŵa ghawo ghakubabikira?
14, 15. Kasi mungachita wuli para munthu wakumukhumbirani viwemi panyengo ya chikondwelero chinyake panji wakumupani chawanangwa?
14 Ntchiwemi kuŵa ŵamahara kuti timanye ivyo tingayowoya panji kuchita pa nkhani iyi. Mwachiyelezgero, para munthu wakumukhumbirani viwemi panyengo ya chikondwelero chinyake, mungamuzerezganga waka yayi. Mungamuzgora waka kuti, “Nawonga.” Kweni para mukuwona kuti wakukhumba kumanya vinandi, mungamulongosolera chifukwa icho mukulekera kuchitako chikondwelero icho. Kweni nyengo zose muchitenge vinthu mwamahara, mwalusungu, ndiposo mwantchindi. Baibolo likuti: “Ivyo mukuyowoya viŵenge vyakukondweska nyengo zose, vyakulungika na mchere, mwakuti mumanye umo mukwenera kuzgolera waliyose.” (Ŵakolose 4:6) Panji mungaŵaphalira kuti mukutemwa chomene kuchezga na ŵanyinu na kupana vyawanangwa, kweni muli kusankha kuleka kuchita nthena panyengo ya vikondwelero ivi.
15 Kasi mungachita wuli para munthu wamupani chawanangwa pa nyengo ya vikondwelero? Baibolo lindatilembere malango gha umo tingachitira, kweni likutiphalira waka kuti tiŵenge na njuŵi yituŵa. (1 Timote 1:18, 19) Panji uyo wakumupani chawanangwa wakumanya yayi kuti mukuchitako yayi chikondwelero icho. Panji munyake wangamuphalirani kuti, “Nkhumanya kuti mukuchitako yayi chikondwelero ichi, kweni nkhukhumba kumupani nipera chawanangwa.” Para vyaŵa nthena, mungasankha mwekha kuti mupoke panji yayi. Mukwenera kuwona mwekha usange njuŵi yimusuzganinge panji yayi para mungapoka. Tikukhumba yayi kuchita chilichose icho chingananga ubwezi withu na Yehova.
IMWE NA BANJA LINU
16. Kasi mungachita wuli para banja linu likukhumba kuchita chikondwelero icho mukuwona kuti ntchiheni?
16 Kasi mungachita wuli para banja linu likukhumba kuchita chikondwelero icho imwe mukuwona kuti ntchiheni? Kulimbana nawo yayi. Kumbukani kuti ŵali na wanangwa wa kusankha ivyo ŵakukhumba. Imwe mukukhumba kuti ŵachindikenge ivyo mukukhumba, ipo namwe ŵaghanaghanirani na kuchindika ivyo ŵasankha. (Ŵerengani Mateyu 7:12.) Kweni mungachita wuli para banja linu likuti namwe muŵepo pa chikondwelero icho? Pambere mundasankhe chakuchita, pempherani kwa Yehova kuti wamovwirani kuti musankhe mwamahara. Wonani umo vinthu viliri, ndipo penjerezgani fundo zinyake zakukhwaskana na chikondwelero icho. Kumbukani kuti nyengo zose mukukhumba kukondweska Yehova.
17. Kasi mungachita wuli kuti ŵana ŵinu ŵaleke kudokera para ŵanyawo ŵakuchita vikondwelero?
17 Kasi mungachita wuli kuti ŵana ŵinu ŵaleke kudandawura para ŵakuwona ŵanyawo ŵakuchita vikondwelero? Nyengo zinyake mungachita nawo vinthu vinyake vyakukondweska. Mungaŵapa vyawanangwa panyengo yinyake yiliyose. Ndipo chawanangwa chikuru chomene icho mungaŵapa ŵana ŵinu ntchitemwa na kuchezga nawo.
SOPANI MUNTHOWA IYO CHIUTA WAKUKHUMBA
18. Chifukwa wuli tikwenera kuluta ku maungano gha Ŵakhristu ŵaunenesko?
18 Kuti tikondweske Yehova, tikwenera kuleka chisopa chautesi ndiposo maluso na vikondwelero vyose ivyo chisopa chautesi chikuchita. Kweni tikwenera kusopa munthowa iyo wakukhumba. Kasi tingachita wuli? Nyengo zose tilutenge ku maungano gha Ŵakhristu ŵaunenesko. (Ŵerengani Ŵahebere 10:24, 25.) Maungano agha ngakuzirwa chomene ku Ŵakhristu ŵaunenesko. (Salimo 22:22; 122:1) Para tikuwungana pamoza, tikukhozgana.—Ŵaroma 1:12.
19. Chifukwa wuli ntchakuzirwa kuphalirako ŵanyinu ivyo mukusambira mu Baibolo?
19 Chinyake icho mungachita kuti mulongore kuti mwasankha chisopa chaunenesko nkhuphalirako ŵanyinu ivyo mwasambira mu Baibolo. Ŵanthu ŵanandi ŵakudagha panji kuti kusuzgika na vinthu viheni ivyo vikuchitika mu charu. (Ezekiyeli 9:4) Panji mukumanyapo ŵanyake awo ŵakusuzgika. Ŵaphaliraniko vinthu vyakukondweska ivyo vili kunthazi. Para mukuluta ku maungano na kuphalirako ŵanyinu ivyo mukusambira mu Baibolo, mulekenge kudokera chisopa chautesi na tumaluso uto chikuchita. Muŵenge ŵakukondwa ndipo Yehova wamutumbikaninge apo mukuyezgayezga kumusopa munthowa iyo wakukhumba.—Malaki 3:10.
Manyani Vinandi
Vikondwelero Ivyo Vikukwiyiska Chiuta
Vikondwelero vinyake ivyo vikuwoneka nga ni vyakukondweska Chiuta, vikumukwiyiska chomene.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
2 Ŵana ŵa Israyeli+ ŵakaŵa Rubeni,+ Simiyoni,+ Levi,+ Yuda,+ Isakara,+ Zebuloni,+
2 Dani,+ Yosefe,+ Benjamini,+ Nafutali,+ Gadi,+ na Asheri.+
3 Ŵana ŵa Yuda ŵakaŵa Ere, Onani, na Shela. Ŵana ŵatatu aŵa wakamubabira ni mwanakazi Mukenani,+ mwana wa Shua. Kweni Ere, mwana wakwamba wa Yuda, wakakwiyiska Yehova, ndipo wakamukoma.+
4 Tamara+ mkamwana wake wakamubabira Perezi+ na Zera. Ŵana wose ŵa Yuda ŵakaŵapo ŵankhondi.
5 Ŵana ŵa Perezi ŵakaŵa Hezironi na Hamuli.+
6 Ŵana ŵa Zera ŵakaŵa Zimuri, Etani, Hemani, Kalikoli, na Dara. Wose pamoza ŵakaŵapo ŵankhondi.
7 Mwana wa Karimi wakaŵa Akari, uyo wakakhizgira soka pa Israyeli+ chifukwa chakuti wakaŵa wambura kugomezgeka pa vinthu ivyo vikenera kuparanyikirathu.+
8 Mwana wa Etani wakaŵa Azariya.
9 Ŵana ŵa Hezironi awo ŵakababika kwa iyo ŵakaŵa Yerahimeli,+ Ramu,+ na Kelubayi.
10 Ramu wakababa Aminadabu.+ Aminadabu wakababa Nashoni+ mulongozgi wa ŵana ŵa Yuda.
11 Nashoni wakababa Salima.+ Salima wakababa Bowazi.+
12 Bowazi wakababa Obedi. Obedi wakababa Yese.+
13 Yese wakababa mwana wake wakwamba Eliyabu, wachiŵiri Abinadabu,+ wachitatu Shimeya,+
14 wachinayi Netaneli, wachinkhondi Radayi,
15 wa 6 Ozemu, na Davide+ wa 7.
16 Ŵadumbu ŵawo ŵakaŵa Zeruya na Abigelu.+ Ŵana ŵa Zeruya ŵakaŵa ŵatatu, Abishayi,+ Yowabu,+ na Asaheli.+
17 Abigelu wakababa Amasa,+ wiske wa Amasa wakaŵa Yeteri Muishimayeli.
18 Kalebi mwana wa Hezironi wakababa ŵana mwa Azuba muwoli wake na Yeriyoti. Ŵana ŵake ŵakaŵa Yesheri, Shobabu, na Aridoni.
19 Azuba wakati wafwa, Kalebi wakatora Efurati,+ ndipo wakamubabira Huru.+
20 Huru wakababa Uri. Uri wakababa Bezaleli.+
21 Pamanyuma, Hezironi wakagona na mwana mwanakazi wa Makiri+ wiske wa Giliyadi.+ Apo Hezironi wakaŵa na vyaka 60, wakamutora mwanakazi yura ndipo wakamubabira Segubu.
22 Segubu wakababa Yayiri,+ uyo wakaŵa na misumba 23 mu charu cha Giliyadi.+
23 Pamanyuma, Geshuri+ na Siriya+ ŵakaŵapoka Hawoti-yayiri,+ pamoza na Kenati+ na vikaya vyake, misumba 60. Wose aŵa ŵakaŵa ŵana ŵa Makiri wiske wa Giliyadi.
24 Hezironi+ wakati wafwa ku Kalebi-efurata, Abiya muwoli wa Hezironi wakamubabira Ashihuri+ wiske wa Tekowa.+
25 Ŵana ŵa Yerahimeli mwana wakwamba wa Hezironi ŵakaŵa Ramu wakwamba, kufuma apo, Buna, Oreni, Ozemu, na Ahiya.
26 Yerahimeli wakaŵa na mwanakazi munyake zina lake Atara. Wakaŵa nyina wa Onamu.
27 Ŵana ŵa Ramu mwana wakwamba wa Yerahimeli ŵakaŵa Maazi, Yamini, na Ekeri.
28 Ŵana ŵa Onamu ŵakaŵa Shamayi na Yada. Ŵana ŵa Shamayi ŵakaŵa Nadabu na Abishuri.
29 Muwoli wa Abishuri wakaŵa Abihayili, ndiyo wakamubabira Ahibani na Molidi.
30 Ŵana ŵa Nadabu ŵakaŵa Seledi na Apayimu. Kweni Seledi wakafwa kwambura ŵana ŵanalume.
31 Mwana wa Apayimu wakaŵa Ishi. Ndipo mwana wa Ishi wakaŵa Sheshani. Mwana wa Sheshani wakaŵa Ahilayi.
32 Ŵana ŵa Yada mubali wa Shamayi ŵakaŵa Yeteri na Yonatani. Kweni Yeteri wakafwa kwambura ŵana ŵanalume.
33 Ŵana ŵa Yonatani ŵakaŵa Pelete na Zaza. Aŵa ŵakaŵa ŵana ŵa Yerahimeli.
34 Sheshani wakaŵavya ŵana ŵanalume, kweni ŵanakazi pera. Sheshani wakaŵa na muteŵeti Mueguputo, zina lake Yariha.
35 Sheshani wakapeleka mwana wake msungwana kwa Yariha muteŵeti wake kuŵa muwoli wake, ndipo wakamubabira Atayi.
36 Atayi wakababa Natani. Natani wakababa Zabadi.
37 Zabadi wakababa Efulali. Efulali wakababa Obedi.
38 Obedi wakababa Yehu. Yehu wakababa Azariya.
39 Azariya wakababa Helezi. Helezi wakababa Eleyasa.
40 Eleyasa wakababa Sisimayi. Sisimayi wakababa Shalumu.
41 Shalumu wakababa Yekamiya. Yekamiya wakababa Elishama.
42 Ŵana ŵa Kalebi+ mubali wa Yerahimeli ŵakaŵa wakwamba Mesha, wiske wa Zifu, ŵana ŵa Maresha wiske wa Heburoni.
43 Ŵana ŵa Heburoni ŵakaŵa Kora, Tapuwa, Rekemu, na Shema.
44 Shema wakababa Rahamu wiske wa Yorokeyamu. Rekemu wakababa Shamayi.
45 Mwana wa Shamayi wakaŵa Mawoni. Mawoni wakaŵa wiske wa Beti-zuri.+
46 Efa, mwanakazi munyake wa Kalebi wakababa Harani, Moza, na Gazezi. Harani wakababa Gazezi.
47 Ŵana ŵa Yahadayi ŵakaŵa Regemu, Yotamu, Geshani, Peleti, Efa, na Shafu.
48 Maka, mwanakazi munyake wa Kalebi wakababa Sheberi na Tirihana.
49 Wakababaso Shafu wiske wa Madimana,+ Sheva wiske wa Makibena, na Gibeya.+ Mwana msungwana wa Kalebi+ wakaŵa Akisa.+
50 Aŵa ŵakaŵa ŵana ŵa Kalebi.
Ŵana ŵa Huru+ mwana wakwamba wa Efurata+ ŵakaŵa Shobala wiske wa Kiriyati-yerimu,+
51 Salima wiske wa Betelehemu,+ na Harefu wiske wa Beti-gade.
52 Shobala wiske wa Kiriyati-yerimu wakaŵa na ŵana ŵanalume, Haroye na hafu ya Ŵamenuhoti.
53 Mbumba za Kiriyati-yerimu zikaŵa Ŵaitiri,+ Ŵaputi, Ŵashumati, na Ŵamishirayi. Mu mbumba izi mukafuma Ŵazorati+ na Ŵaeshitawoli.+
54 Ŵana ŵa Salima ŵakaŵa Betelehemu,+ Ŵanetofa, Atiroti-beti-yowabu, hafu ya Ŵamanahati, na Ŵazori.
55 Mbumba za ŵalembi izo zikakhalanga mu Yabezi zikaŵa Ŵatirati, Ŵashimeyati, na Ŵasukati. Aŵa ŵakaŵa Ŵakeni+ awo ŵakafuma kwa Hamati wiske wa nyumba ya Rekabu.+
Tumizgani
Tumizgani
1 Midauko 2
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=13&Chapter=2&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D13%26Chapter%3D2%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 40 Mu chaka cha 25 cha wuzga withu,+ kuuyambiro kwa chaka, pa zuŵa la 10 la mwezi, mu chaka cha 14 kufuma apo msumba ukawira,+ pa zuŵa lenelira, woko la Yehova likaŵa pa ine ndipo wakanitolera ku msumba.+2 Mu mboniwoni zakufuma kwa Chiuta, iyo wakanitolera mu charu cha Israyeli na kunikhazika pachanya pa phiri litali chomene.+ Pa phiri pakaŵa chinthu chakuzengeka nga ni msumba. Chikaŵa chadera kumwera kwa phiri ili.3 Wakati wanitolera kura, nkhawona munthu wakuwoneka nga ni mkuŵa.+ Wakaŵa na chingwe cha fulakisi* na thete* lakupimira mu woko lake,+ ndipo wakimilira pa chipata.4 Munthu uyu wakati kwa ine: “Mwana wa munthu, woneseska, tegherezga chomene, ndipo uŵikeko mahara ku chilichose icho nikulongorenge, pakuti icho nizira nawe kuno ntchakuti nikulongore vinthu ivi. Ukaphalire nyumba ya Israyeli vyose ivyo uwonenge.”+5 Nkhawona linga kuzingilizga kuwaro kwa tempile. Mu woko la munthu mukaŵa thete lakupimira. Utali wake likaŵa mikono 6 (ku mkono uliwose, kukasazgika woko limoza).* Wakamba kupima linga, ndipo ukhomi wake ukaŵa thete limoza, ndipo msinkhu wake ukaŵa thete limoza.6 Penepapo wakiza pa chipata chakulazga kumafumiro gha dazi,+ wakakwera makwelero ghake. Wakati wapima pa mulyango wa chipata, usani wake ukaŵa thete limoza. Ndipo usani wa pa mulyango wakuseri* ukaŵaso thete limoza.7 Chipinda chilichose cha ŵalinda muutali chikaŵa thete limoza, muusani thete limoza. Kufuma pa chipinda chimoza cha ŵalinda kuya pa chinyake pakaŵa mikono yinkhondi.+ Malo gha pa mulyango wa chipata pafupi na khonde la pa chipata kulazga mukati ghakaŵa thete limoza.8 Wakapima khonde* la pa chipata kulazga mukati ndipo likaŵa thete limoza.9 Kufuma apo, wakapima khonde la pa chipata, likaŵa mikono 8. Wakapima ntchindamiro zake zamumphepete, zikaŵa mikono yiŵiri. Ndipo khonde la pa chipata likalazga mukati.10 Vipinda vya ŵalinda vya pa chipata cha kumafumiro gha dazi vikaŵapo vitatu dera ili, vitatu dera linyake. Vipinda vitatu ivi vikaŵa vyakuyana waka ukuru wake. Ntchindamiro zamumphepete za ku vigaŵa vyose zikayananga waka ukuru wake.11 Pamanyuma wakapima usani wa pakunjilira pa chipata, ndipo ukaŵa mikono 10. Utali wose wa chipata ukaŵa mikono 13.12 Malo ghakutchinga na chiliŵa agho ghakaŵa kunthazi kwa vipinda vya ŵalinda ghakaŵa mkono umoza dera lino ndiposo dera lira. Ku vigaŵa vyose vya vipinda vya ŵalinda kukaŵa mikono 6 dera lino ndiposo mikono 6 dera lira.13 Penepapo wakapima chipata, kufuma pachanya pa mtenje wa chipinda chimoza cha ŵalinda kukafika pa mtenje wa chipinda chinyake cha ŵalinda, ndipo usani wake ukaŵa mikono 25. Mulyango umoza ukathyana na mulyango unyake.+14 Wakapima ntchindamiro zamumphepete izo msinkhu wake ukaŵa mikono 60, na ntchindamiro zamumphepete mwa vipata kuzingilizga luŵaza lose.15 Kufuma pa mulyango wa kumaso kwa chipata kukafika kunthazi kwa khonde la pa chipata chamukati pakaŵa mikono 50.16 Mu vipinda vya ŵalinda ndiposo mu ntchindamiro izo zikaŵa mumphepete mwa vipinda ivi mukati mwa chipata mukaŵa mawindo, agho musi ghakaŵa ghasani kweni kuchanya ghakafyotanga,+ dera ili na dera ili. Mumphepete mwa khonde, chamukati mwake, mukaŵa mawindo dera ili na ili, ndipo pa ntchindamiro zamumphepete pakaŵa vithuzithuzi vya khuni la mkama.+17 Kufuma apo, wakiza nane ku luŵaza lwakuwaro. Nkhawona vipinda vyakulyeramo+ na kanthowa kakuzengeka na malibwe kuzingilizga luŵaza. Mumphepete mwa kanthowa aka mukaŵa vipinda 30 vyakulyeramo.18 Utali wa kanthowa aka ukayananga waka na utali wa vipata, aka kakaŵa kanthowa kamusi.19 Wakapima mtunda* kwamba musi mwa chipata chakunthazi kufika pa luŵaza lwamukati. Mtunda wake ukaŵa mikono 100 kumafumiro gha dazi na kumpoto.20 Luŵaza lwakuwaro lukaŵa na chipata chakulazga kumpoto, ndipo wakapima utali wake na usani wake.21 Pakaŵa vipinda vya ŵalinda vitatu dera ili, vitatu dera linyake. Utali na usani wa ntchindamiro zake zamumphepete na khonde lake vikaŵa vyakuyana waka na vya chipata chakwamba. Muutali chipata chikaŵa mikono 50 ndipo muusani mikono 25.22 Mawindo ghake, khonde lake, na vithuzithuzi vyake vya khuni la mkama,+ vikaŵa vyakuyana waka na ivyo vikaŵa pa chipata chakumafumiro gha dazi. Ŵanthu ŵakakweranga makwelero 7 kuti ŵakafikepo, ndipo khonde lake likaŵa kunthazi kwa makwelero.23 Pakaŵa chipata pa luŵaza lwamukati kuthyana na chipata cha kumpoto na chipata cha kumafumiro gha dazi. Wakapima utali kufuma pa chipata kufika pa chipata, ndipo pakaŵa mikono 100.24 Kufuma apo, wakiza nane chadera kumwera, ndipo nkhawona chipata ku chigaŵa chakumwera.+ Wakapima ntchindamiro zake zamumphepete na khonde lake, ndipo ukuru wake ukayananga waka na vinyake.25 Mumphepete mwake ndiposo mwa khonde lake mukaŵa mawindo dera ili na ili. Mawindo ghakaŵa ghakuyana na ghanyake. Muutali, chipata chikaŵa mikono 50, ndipo muusani mikono 25.26 Pakaŵa makwelero 7 kukafika pa chipata,+ ndipo kunthazi kwake kukaŵa khonde lake. Mumphepete mwa khonde mukaŵa ntchindamiro izo pakaŵa vithuzithuzi vya khuni la mkama, chimoza dera ili ndipo chinyake dera lira.27 Luŵaza lwamukati lukaŵa na chipata chakulazga kumwera, ndipo wakapima kufuma pa chipata kuya pa chipata kulazga chakumwera, utali wake ukaŵa mikono 100.28 Kufuma apo, wakiza nane mu luŵaza lwamukati kunjilira pa chipata chakumwera, ndipo wakati wapima chipata chakumwera, chikaŵa chakuyana waka na vipata vinyake.29 Vipinda vyake vya ŵalinda, ntchindamiro zake zamumphepete, na khonde lake vikayananga waka na vinyake. Ku dera ili na dera lira la chipata ndiposo na khonde lake, kukaŵa mawindo. Muutali chikaŵa mikono 50 ndipo muusani mikono 25.+30 Chikaŵa na makhonde zingilizge. Muutali ghakaŵa mikono 25, ndipo muusani mikono yinkhondi.31 Khonde lake likalazga ku luŵaza lwakuwaro, ndipo pa ntchindamiro zamumphepete+ mwake pakaŵa vithuzithuzi vya khuni la mkama, ndipo makwelero ghakuya pa chipata ghakaŵapo 8.+32 Wakati wiza nane mu luŵaza lwamukati kufuma kumafumiro gha dazi, wakapima chipata, ndipo chikayananga waka na vipata vinyake.33 Vipinda vyake vya ŵalinda, ntchindamiro zake zamumphepete, na khonde lake vikayananga waka na vinyake. Ku dera ili na dera lira la chipata ndiposo na khonde lake kukaŵa mawindo. Muutali, chipata chikaŵa mikono 50 ndipo muusani mikono 25.34 Khonde lake likalazga ku luŵaza lwakuwaro, ndipo pa ntchindamiro zamumphepete mwake pakaŵa vithuzithuzi vya khuni la mkama, ndipo makwelero ghakuya pa chipata ghakaŵapo 8.35 Penepapo wakiza nane ku chipata chakumpoto,+ wakati wachipima, chikayana waka na vipata vinyake.36 Vipinda vyake vya ŵalinda, ntchindamiro zake zamumphepete, na khonde lake vikayananga waka na vinyake. Ku chigaŵa chilichose kukaŵa mawindo. Muutali, chipata chikaŵa mikono 50, ndipo muusani mikono 25.37 Ntchindamiro zake zamumphepete zikalazga ku luŵaza lwakuwaro, pa ntchindamiro zose ziŵiri pakaŵa vithuzithuzi vya khuni la mkama, ndipo makwelero ghakuya ku chipata ghakaŵapo 8.38 Chipinda chakulyeramo na mulyango wake vikaŵa pafupi na ntchindamiro zamumphepete mwa vipata, apo ŵakasukirangapo+ sembe zakotcha zamsuma.39 Pakaŵa mathebulu ghaŵiri ku vigaŵa vyose viŵiri vya khonde la chipata ilo ŵakakomerangapo sembe zakotcha zamsuma,+ sembe za kwananga,+ na sembe za milandu.+40 Pa nthowa yakukwelera ku chipata chakumpoto, pakaŵa mathebulu ghaŵiri kuwaro kwa mulyango. Mukati mwake mukaŵaso mathebulu ghaŵiri, pa khonde la chipata.41 Pakaŵa mathebulu ghanayi dera lino la chipata ndiposo ghanayi dera lira. Ghose pamoza ghakaŵa 8. Mathebulu agha ŵakakomerangapo sembe.42 Mathebulu ghanayi gha sembe yakotcha yamsuma ghakaŵa gha malibwe ghakuŵaja. Muutali ghakaŵa mkono umoza na hafu, muusani mkono umoza na hafu ndipo msinkhu wake ukaŵa mkono umoza. Apa ndipo ŵakasungirangapo viteŵetero vyakukomera sembe zakotcha na sembe zinyake.43 Mashelufu agho muusani ghakayananga na usani wa woko, ghakakhomeka ku viliŵa vyose vyamukati zingilizge. Ndipo pa mathebulu ŵakaŵikangapo nyama ya sembe zawanangwa.44 Kuwaro kwa chipata chamukati kukaŵa vipinda vyakulyeramo ŵakwimba.+ Vikaŵa mu luŵaza lwamukati pafupi na chipata chakumpoto, ndipo vikalazga kumwera. Chipinda chinyake chakulyeramo chikaŵa pafupi na chipata chakumafumiro gha dazi, ndipo chikalazga kumpoto.45 Wakati kwa ine: “Chipinda chakulyeramo icho chalazga kumwera, ntcha ŵasembe awo ŵakuteŵetera mu tempile.+46 Chipinda chakulyeramo icho chalazga kumpoto ntcha ŵasembe awo ŵakuteŵetera pa jotchero.+ Aŵa mbana ŵa Zadoki,+ ŵakufuma mu Ŵalevi awo ŵapika mulimo wa kusendelera kwa Yehova kuti ŵamuteŵetere.”+47 Penepapo wakapima luŵaza lwamukati. Muutali lukaŵa mikono 100, ndipo muusani mikono 100, vigaŵa vyose vinayi vikaŵa vyakuyana waka. Jotchero likaŵa panthazi pa tempile.48 Wakiza nane ku khonde la tempile,+ ndipo wakapima ntchindamiro yamumphepete mwa khonde. Ku chigaŵa chimoza yikaŵa mikono yinkhondi ndipo ku chigaŵa chinyake nako mikono yinkhondi. Muusani, chipata chikaŵa mikono yitatu dera lino ndiposo mikono yitatu dera lira.49 Utali wa khonde ukaŵa mikono 20, ndipo muusani mikono 11.* Ŵanthu ŵakakweranga makwelero kuti ŵakafike pa khonde. Mumphepete mwake mukaŵa ntchindamiro yimoza ku chigaŵa chilichose.+


text: 16 Ntheura wakafika pa Derebe kweniso pa Lisitira.+ Kwenekura kukaŵa msambiri munyake zina lake Timote.+ Anyina ŵakaŵa Muyuda wakupulikana kweni awiske ŵakaŵa Mugiriki.2 Ŵabali ŵa ku Lisitira na Ikoniya ŵakamulumbanga chomene.3 Paulosi wakakhumba kumutora Timote kuti walute nayo. Wakamutora na kumukotora chifukwa cha Ŵayuda awo ŵakaŵa mu malo ghara,+ pakuti wose ŵakamanyanga kuti awiske ŵakaŵa Mugiriki.4 Apo ŵakendanga kusolota mu misumba, ŵakaŵaphaliranga awo ŵakaŵa kura kuti ŵasungilire malango agho ŵapositole na ŵalara awo ŵakaŵa mu Yerusalemu ŵakadumura.+5 Ntheura, mipingo yikalutilira kukhozgeka mu chipulikano ndipo zuŵa lililose ŵanthu ŵakasazgikiranga mu mpingo.6 Kweniso, ŵakajumpha mu Firigiya na charu cha Galatiya,+ chifukwa mzimu utuŵa ukaŵakanizga kuyowoya mazgu mu chigaŵa cha Asiya.7 Ndiposo, ŵakati ŵakhilira ku Misiya ŵakayezgayezga kuti ŵalute mu Bitiniya,+ kweni mzimu wa Yesu ukaŵakanizga.8 Ntheura ŵakajumphilira Misiya na kukhilira ku Trowa.9 Nausiku Paulosi wakawona mboniwoni. Munthu munyake wa ku Makedoniya wakimilira ndipo wakamuŵeyeleranga, kuti: “Mwambukire mu Makedoniya ndipo mutovwire.”10 Paulosi wakati wawona mboniwoni iyi, tikanozgeka kuluta mu Makedoniya, tikamanya kuti Chiuta watichema kuti tikaŵapharazgire makani ghawemi.11 Ntheura tikakwera ngalaŵa kufuma ku Trowa ndipo tikajumphilira m’paka ku Samotirake. Zuŵa lakulondezgapo tikafika ku Neyapoli.12 Kufuma kura tikaluta ku Filipi,+ msumba uwo uli pasi pa Romu, uwo ni msumba wakuzirwa mu chigaŵa cha Makedoniya. Tikakhala mu msumba uwu kwa tumazuŵa.13 Pa zuŵa la Sabata tikafumira kuwaro kwa chipata mumphepete mwa mlonga, uko tikaghanaghananga kuti kukaŵa malo ghakusoperako. Ndipo tikakhala pasi na kwamba kuyowoya na ŵanakazi awo ŵakawungana.14 Pakaŵa mwanakazi munyake wakusopa Chiuta zina lake Lidiya. Wakaŵa wa mu msumba wa Tiyatira+ ndipo wakaguliskanga salu zitchesamu. Mwanakazi uyu wakapulikizganga, ndipo Yehova* wakajura mtima wake kuti wapulikiske ivyo Paulosi wakayowoyanga.15 Sono iyo na ŵamunyumba yake ŵakati ŵabatizika,+ wakatiŵeyelera, wakati: “Usange imwe mwaniwona kuŵa wakugomezgeka kwa Yehova,* tiyeni mukakhale mu nyumba yane.” Ndipo wakatichichizga kuti tilute.16 Apo tikalutanga ku malo ghakusoperako, muteŵeti munyake msungwana uyo wakaŵa na mzimu, chiŵanda chakuwukwa,+ wakakumana nase. Ŵenecho ŵa msungwana uyu ŵakasanganga phindu para wakuwukwa.*17 Msungwana uyu wakalondezganga Paulosi na ise ndipo wakachemerezganga kuti: “Ŵanthu aŵa mbazga ŵa Chiuta Wapachanya Nkhanira,+ ndipo ŵakumupharazgirani nthowa ya chiponosko.”18 Wakachitanga nthena mazuŵa ghanandi. Paumaliro Paulosi wakavuka navyo ndipo wakang’anamuka na kuyowoya na mzimu uwu, kuti: “Mu zina la Yesu Khristu nkhukuphalira kuti fumamo mwa iyo.” Ndipo ukafumamo mu ora lenelira.+19 Ŵenecho ŵakati ŵawona kuti ŵasangengeso phindu yayi,+ ŵakakora Paulosi na Sila ndipo ŵakaŵaguguzira ku msika ku ŵalongozgi.+20 Ŵakaluta nawo ku ŵalara ŵa boma, ŵakati: “Ŵanthu aŵa ŵakutimbanizga chomene msumba withu.+ Mbayuda,21 ndipo ŵakupharazga malango agho tingaghapokelera yayi panji kughalondezga, chifukwa ndise Ŵaroma.”22 Mzinda ukaŵawukira pamoza, ndipo ŵalara ŵa boma ŵakati ŵaŵapalulira malaya ghawo ghakuwaro, ŵakati ŵaŵatimbe na zindodo.+23 Ŵakati ŵaŵadupura vikoti vinandi, ŵakaŵaponya mu jele, ŵakaphalira mulinda wa jele kuti waŵasunge.+24 Pakuti wakaphalirika nthena, wakaŵajalira mu chipinda chamukati cha jele na kuŵika malundi ghawo mu magwedi.25 Kweni pakati pa usiku, Paulosi na Sila ŵakalombanga na kwimba sumu kulumba Chiuta,+ ndipo ŵakayidi ŵakaŵapulikanga.26 Mwamabuchi, kukachitika chindindindi chikuru, mwakuti fawundeshoni ya jele yikasunkhunyika. Nyengo yeneyiyo milyango yose ya jele yikajulika, ndipo simbi za ŵakayidi wose zikasutuka.+27 Mulinda wa jele wakati wawuka mu tulo na kuwona kuti milyango ya jele yili mwazi, wakasolora lupanga lwake ndipo wakaŵa pafupi kujikoma, wakatenge ŵakayidi ŵachimbira.+28 Kweni Paulosi wakachemerezga chomene, wakati: “Kujipweteka yayi, chifukwa tose tili mwenemuno!”29 Ntheura wakachemeska miliko ndipo wakachimbilira mukati uku wali na chitenthe, wakawa pasi panthazi pa Paulosi na Sila.30 Wakaŵafumiskira kuwaro na kuyowoya kuti: “Ŵadada, kasi nichitechi kuti niponoskeke?”31 Iwo ŵakati: “Gomezga Fumu Yesu ndipo uponoskekenge, iwe na ŵamunyumba yako.”+32 Ndipo ŵakamupharazgira mazgu gha Yehova* pamoza na wose ŵamunyumba yake.33 Ndipo wakaŵatora mu ora lenelira la usiku na kusuka vilonda vyawo. Ndipo iyo na ŵamunyumba yake wose ŵakabatizika mwaluŵiro.+34 Wakaŵanjizga mu nyumba yake na kuŵaŵikira chakurya pa thebulu. Wakasekelera chomene pamoza na wose ŵamunyumba yake pakuti sono wakagomezga Chiuta.35 Kukati kwacha, ŵalara ŵa boma ŵakatuma ŵasilikari kukayowoya kuti: “Muŵafwature ŵanthu awo.”36 Mulinda wa jele wakaphalira Paulosi uthenga uwu: “Ŵalara ŵa boma ŵatuma ŵanthu kuti imwe mwaŵaŵiri mufwatulike. Ntheura, fumani ndipo lutaninge mu mtende.”37 Kweni Paulosi wakati kwa iwo: “Ŵakatithyapura pamaso pa ŵanthu kwambura mulandu, ise tili Ŵaroma,+ ndipo ŵakatiponya mu jele. Kasi sono ŵakutifumiska mwachisisi? Tifumenge yayi. Ŵize ŵekha, ŵazakatifumiske.”38 Ŵasilikari ŵakaphalira ŵalara ŵa boma mazgu agha. Ŵalara ŵa boma ŵakawopa chomene ŵakati ŵapulika kuti ŵanthu ŵara ŵakaŵa Ŵaroma.+39 Ntheura ŵakiza na kuŵaŵeyelera ndipo ŵakati ŵaŵafumiska, ŵakaŵapempha kuti ŵafumemo mu msumba.40 Iwo ŵakafuma mu jele ndipo ŵakaluta ku nyumba ya Lidiya. Ŵakati ŵawona ŵabali, ŵakaŵakhwimiska+ na kuluta.


text:
MUTU 24
Wakatangwanika na Uteŵeti mu Galileya
MATEYU 4:23-25 MARIKO 1:35-39 LUKA 4:42, 43
YESU WAKENDA MU GALILEYA PAMOZA NA ŴASAMBIRI ŴAKE ŴANAYI
UPHARAZGI NA MILIMO YAKE VIKAMANYIKWA KU ŴANTHU
Yesu na ŵasambiri ŵake ŵakatangwanika chomene mu Kaperenaumu. Kumise, ŵanthu ŵa ku Kaperenaumu ŵakiza na ŵalwari ŵawo kwa Yesu kuti waŵachizge. Yesu wakaŵavya nyengo yakuti waŵire payekha.
Namulenjilenji zuŵa lakulondezgapo, kuchali kamdima, Yesu wakawuka na kuluta kwayekha. Wakasanga malo ghawemi ndipo kura wakamba kulomba kwa Awiske. Kweni ŵanthu ŵakati ŵamanya kuti Yesu palije, “Simoni na awo ŵakaŵa nayo” ŵakamba kumupenja. Petrosi ndiyo wakwenera kuti wakaŵa panthazi chifukwa Yesu wakaŵa ku nyumba yake.—Mariko 1:36; Luka 4:38.
Ŵakati ŵamusanga Yesu, Petrosi wakati: “Waliyose wakumupenjani.” (Mariko 1:37) Apa tikuwona kuti ŵanthu ŵa ku Kaperenaumu ŵakakhumbanga yayi kuti Yesu wafumeko. Ŵakawonga ivyo Yesu wakaŵachitira, ntheura “ŵakayezga kumukanizga kuti waleke kufumako kwa iwo.” (Luka 4:42) Kweni kasi Yesu wakiza pa charu chapasi kuti wazakachizgenge waka ŵanthu? Kasi milimo yake wakeneranga kuyichita mu chigaŵa ichi pera? Kasi wakati wuli pa nkhani iyi?
Yesu wakazgora ŵasambiri ŵake kuti: “Tiyeni tilute kunyake, mu vikaya vyapafupi, kuti nkhapharazge na kura wuwo, chifukwa ndicho nkhizira.” Nakuti ivi ndivyo Yesu wakaphalira ŵanthu awo ŵakakhumbanga kuti waleke kufumapo, wakati: “Nkhweneraso kukapharazga makani ghawemi gha Ufumu wa Chiuta ku misumba yinyake, pakuti ndicho nkhatumikira.”—Mariko 1:38; Luka 4:43.
Chifukwa chikuru chomene icho Yesu wakizira pa charu chapasi chikaŵa chakuti wapharazge Ufumu wa Chiuta. Ufumu uwu ndiwo uzamutuŵiska zina la Awiske na kumazga masuzgo ghose gha ŵanthu. Yesu wakachizganga ŵanthu kuti walongore waka kuti wakatumika nadi na Chiuta. Vikuyana waka na minthondwe iyo Mozesi wakachita kumasinda. Yikalongora kuti Chiuta ndiyo wakamutuma.—Ekisodo 4:1-9, 30, 31.
Ntheura Yesu wakafumako ku Kaperenaumu kuti wakapharazge mu misumba yinyake. Wakaŵa pamoza na ŵasambiri ŵake ŵanayi. Ŵasambiri aŵa ni Petrosi na munung’una wake Andireya, Yohane na munung’una wake Yakobe. Ŵanthu aŵa ndiwo sabata yakumasinda Yesu wakaŵachema kuti ŵendenge nayo.
Upharazgi uwo Yesu wakachita ku Galileya pamoza na ŵasambiri ŵake ukenda makora chomene! Ŵanthu mu vigaŵa vyakutali chomene ŵakapulika za Yesu. “Mbiri yake yikathandazgika mu Siriya mose,” m’paka ku chigaŵa cha misumba 10 chakuchemeka Dekapoli. Kweniso m’paka ku sirya linyake la Mlonga wa Yorodani. (Mateyu 4:24, 25) Mizinda yikuru yakufuma mu vigaŵa ivi, na mu Yudeya, yikalondezga Yesu na ŵasambiri ŵake. Ŵanandi ŵakizanga na ŵalwari kwa Yesu. Yesu wakaŵalaŵiska waka yayi. Wakachizga ŵalwari na kufumiska mizimu yiheni.
Manyani Vinandi
Kasi Ufumu wa Chiuta Ni Vichi?
Chifukwa wuli boma la Chiuta ndapachanya chomene?